JIM cekup 9,241 pendatang tanpa izin sejak awal tahun ini

KUALA LUMPUR 12 Julai – Sejumlah 9,241 pendatang tanpa izin ditahan manakala 13,127 orang lagi diusir dalam operasi penguatkuasaan Jabatan Imigresen (JIM) di seluruh negara sejak awal tahun ini hingga 8 Julai.

“Seramai 99 majikan turut ditahan dalam tempoh itu manakala mereka yang diusir terdiri daripada 10,418 lelaki; 2,276 wanita; 289 kanak-kanak lelaki dan 144 kanak-kanak perempuan,” katanya dalam kenyataan di sini hari ini.

Beliau berkata berdasarkan statistik jabatan, mereka yang dihantar pulang ke negara asal menerusi program rekalibrasi dalam tempoh 21 Dis hingga 8 Julai lepas pula, berjumlah 80,865 orang.

Dalam pada itu Khairul Dzaimee berkata, 63 pekerja asing terdiri daripada 35 Myanmar dan masing-masing 14 rakyat Indonesia dan Bangladesh dalam serbuan Op Patuh, di sebuah penempatan pekerja asing kawasan projek binaan di Yarra Park, Sungai Petani, Kedah awal hari ini.

“Kesemua mereka yang ditahan dalam operasi yang berakhir pada 2.20 pagi itu didapati melakukan kesalahan di bawah Seksyen 6(1)(c) Akta Imigresen 1959/63 dan Seksyen 15(1)(c) akta sama,” katanya.


Haji: Keputusan Arab Saudi bukti keprihatinan keselamatan umat Islam -TH

KUALA LUMPUR 13 Jun – Keputusan Arab Saudi yang hanya membenarkan ibadah haji tahun ini dilaksanakan oleh warganegara dan penduduk negara lain yang berada di negara itu, membuktikan keprihatinan mereka terhadap keselamatan dan kesihatan umat Islam seluruh dunia ekoran pandemik COVID-19, kata Lembaga Tabung Haji (TH).

“Walaupun TH sudah bersiap siaga dan membuat perancangan operasi haji sehingga ke saat akhir, TH menerima keputusan yang telah dibuat oleh pihak Arab Saudi dan kerajaan Malaysia.

“TH amat berterima kasih kepada kerajaan Arab Saudi yang sentiasa memberi kerjasama baik kepada Malaysia dan amat prihatin dalam urusan ibadah haji jemaah negara ini sejak dahulu,” katanya dalam kenyataan di sini hari ini.

Semalam, Menteri di Jabatan Perdana Menteri (Hal Ehwal Agama) Senator Datuk Seri Dr Zulkifli Mohamad Al-Bakri berkata Malaysia tidak akan menghantar jemaah haji bagi Musim Haji 1442H berikutan keputusan kerajaan Arab Saudi itu.

Mengulas lanjut, Amrin berkata bakal haji yang diperuntukkan giliran haji mereka pada 2020 dan telah diberi keutamaan sebelum ini untuk menunaikan haji pada 2021, kini diberi keutamaan untuk menunaikan haji pada 2022.

Bagi bakal haji yang gilirannya pula adalah pada tahun ini (2021), mereka akan turut diberi peluang pada 2022, tertakluk kepada kekosongan kuota tahun semasa, katanya lagi.

TH akan menangguhkan semua urusan berkaitan operasi haji bagi Musim Haji 1442H/2021M dan rakyat Malaysia yang bermastautin di Arab Saudi boleh memohon untuk menunaikan haji tahun ini melalui Kementerian Haji dan Umrah Arab Saudi.

Beliau turut menasihati umat Islam di Malaysia agar tidak terpengaruh dengan mana- mana pihak yang menawarkan pakej haji dan badal haji bagi tahun ini.

Orang ramai yang mempunyai sebarang pertanyaan dan maklumat lanjut boleh melayari laman web rasmi TH, www.tabunghaji.gov.my atau hubungi talian Khidmat Pelanggan TH (THCC) di 03-62071919.


Air pasang besar di Tanjung Piai jadi tarikan pelancong

PONTIAN, 26 Disember – Fenomena air pasang besar yang berlaku di Taman Negara Tanjung Piai, di sini, terus menjadi tarikan pelancong dan penduduk setempat terutama ketika musim cuti sekolah.

Penolong Pengurus Taman Negara Tanjung Piai Afendi Abdullah berkata air pasang besar berlaku sejak 22 Dis lepas dan dijangka berterusan hingga esok dengan ketinggian maksimum 3.6 meter hari ini.

Beliau berkata fenomena air pasang tersebut bermula pada 10.30 pagi hingga 1 tengah hari, namun pengunjung boleh melihat ketinggian air pasang paras maksimum sekitar 11.15 pagi.

“Pihak Taman Negara Tanjung Piai menyasarkan kehadiran pengunjung dan pelancong hingga hujung tahun ini seramai 150,000 orang, dengan seramai 4,000 pengunjung telah berpeluang menyaksikan fenomena air pasang besar.

“Bagi tahun ini sahaja, hingga November lepas taman negara berkenaan telah dikunjungi seramai 140,000 orang,” katanya ketika ditemui pemberita selepas Program Cuti-Cuti Malaysia Fun Ride Penghujung Benua Asia Sempena Pesta Air Pasang Besar Tanjung Piai 2022, hari ini.

Hadir sama dalam program itu Pengarah Tourism Malaysia Wilayah Selatan, Muhamad Nasir Pahmi dan wakil rasmi Yang Dipertua Majlis Perbandaran Pontian (MDP) Norazali Zainuddin.

Sementara itu, Muhamad Nasir berkata bagi fenomena air pasang kali ini pengunjung turut berpeluang menyertai acara sampingan yang dianjurkan oleh Tourism Malaysia Wilayah Selatan dengan kerjasama Kelab Berbasikal Anak-Anak Malaysia (BAAM) dan Kelab Berbasikal BMX Batu Pahat.

“Seramai 283 peserta dari Malaysia, 12 Indonesia dan lima dari Singapura menyertai acara kayuhan santai sejauh 30 kilometer mengelilingi kawasan Tanjung Piai ini,” katanya.

Sementara itu, seorang pengunjung dari Pasir Gudang, Nur Azzameera Azlee, 32, berkata beliau mengambil kesempatan cuti hujung minggu dan sempena Hari Krismas untuk berkunjung ke Tanjung Piai.

“Ini kali ketiga saya ke sini dan kali ini saya bersama keluarga turut meyertai acara kayuhan santai yang dianjurkan, selain tidak melepaskan peluang melihat fenomena air pasang,” katanya.


Pembukaan sempadan: Sabah terima penerbangan antarabangsa pertama dari Singapura pada 16 April

KOTA KINABALU, 5 April – Sabah dijadual menerima kemasukan penerbangan antarabangsa yang pertama dari Singapura pada 16 dan 29 April ini selepas pintu sempadan negara dibuka pada 1 April lepas.

Menteri Pelancongan, Kebudayaan dan Alam Sekitar Sabah Datuk Jafry Ariffin berkata penerbangan berkenaan adalah melalui pesawat AirAsia dan Scoot, penerbangan tambang murah Singapura.

“Saya yakin ramai (pelancong Singapura) yang menanti penerbangan ke Sabah kerana sebelum ini saya mendapat jemputan bersama ejen pelancongan (Singapura) untuk berbincang perkara ini tetapi pintu sempadan masih ditutup” katanya.

Jafry berkata selain Singapura, penerbangan dari Brunei Darussalam juga akan mula beroperasi ke Sabah bermula pada 6 Mei depan dengan dua kali penerbangan dalam seminggu iaitu pada hari Jumaat dan Ahad.

Mengenai program itu, Jafry berkata ia merupakan aktiviti tahunan resort berkenaan yang diadakan setiap kali Ramadan namun sejak COVID-19 melanda negara dua tahun lepas ia telah dihentikan buat sementara waktu.

Beliau berkata dengan peralihan ke fasa endemik mulai April ini, membolehkan lebih banyak resort mahupun hotel menyediakan hidangan juadah pelbagai jenis makanan sekali gus memeriahkan suasana Ramadan.

Sementara itu Ketua Pegawai Eksekutif Kumpulan Sutera Harbour Resort Gilbert Ee berkata Juadah Keluarga Malaysia akan bermula pada pukul 6 petang setiap hari sehingga 10 malam dengan harga RM138.00 untuk dewasa dan RM70.00 untuk kanak-kanak berusia empat hingga 11 tahun.

Beliau berkata lebih 300 juadah berbuka puasa yang disahkan halal disediakan selain persembahan ghazal istimewa akan dimainkan semasa berbuka puasa dan kemudahan surau turut disediakan untuk tetamu menunaikan solat maghrib serta tarawih.- BERNAMA


Program Perantisiswa terima 65,898 permohonan dalam tempoh sebulan

KUALA BESUT, 8 September – Kerajaan menerima 65,898 permohonan tablet di bawah Program PerantiSiswa Keluarga Malaysia bagi fasa kedua dalam masa sebulan sejak ia mula dibuka pada 1 Ogos lepas.

Menteri Pengajian Tinggi Datuk Seri Dr Noraini Ahmad berkata daripada jumlah tersebut sebanyak 45,341 permohonan layak menerima tablet manakala 20,557 permohonan sedang diproses.

“Kita mempunyai 1.6 juta keseluruhan pelajar, bagaimanapun kalangan pelajar B40 ada 300,000 lebih. Jadi kami minta pelajar yang layak dan belum lagi memohon supaya berbuat demikian kerana kita ada sehingga 30 Sept ini untuk proses permohonan,” katanya.

Beliau berkata demikian ketika ditemui pemberita selepas menyempurnakan Majlis Perasmian Bangunan Akademik dan Pentadbiran, Bangunan Perpustakaan Al-Wathiqu Billah, Taman Rimba Ilmu Tanah Bris (TRIBE) dan ‘Agropreneur Incubator Park’ (AIP) di Universiti Sultan Zainal Abidin (UniSZA) Kampus Besut, di sini hari ini.

Katanya pemberian tablet jenama Samsung itu bergantung kepada permohonan memandangkan terdapat pelajar yang tidak mengemukakan permohonan kerana telah mempunyai komputer riba atau tablet sendiri.

Dalam pada itu Noraini menyeru pelbagai pihak terutama Majlis Perwakilan Pelajar (MPP) di setiap institusi pendidikan tinggi (IPT) supaya menguar-uarkan kepada para pelajar yang layak supaya segera mengemukakan permohonan sebelum 30 Sept ini.

Selain itu beliau berkata sebanyak 3,156 permohonan PerantiSiswa di Terengganu telah diluluskan dan seramai 150 pelajar UniSZA menjadi kumpulan pertama menerima tablet tersebut di Terengganu pada hari ini.

Pakej PerantiSiswa Keluarga Malaysia merupakan inisiatif kerajaan dengan kerjasama syarikat telekomunikasi terpilih untuk membekalkan sebuah peranti tablet kepada setiap pelajar B40 di IPT.

Sebelum ini permohonan untuk inisiatif Perantisiswa yang dibuka secara dalam talian sejak 15 April hingga 15 Mei lepas bagi fasa pertama telah menerima kira-kira 100,000 permohonan.

Dalam perkembangan lain, Noraini berkata kementerian sentiasa memantau kafeteria di setiap IPT awam bagi memastikan hidangan Menu Keluarga Malaysia bernilai RM3.50, diberikan dalam kuantiti munasabah dan tidak mengabaikan aspek kualiti makanan.

“Kerajaan juga telah memberikan moratorium bayaran sewa selama enam bulan kepada pengusaha dan penyedia perkhidmatan makanan di dalam kampus IPT awam mulai Julai lepas, jadi mereka sepatutnya boleh menawarkan menu pada kuantiti yang munasabah kepada pelajar,” katanya.


Laluan ‘fastlane’ untuk kenderaan pelancongan di Melaka

AYER KEROH 18 Mac – Polis Melaka akan menyediakan laluan khas atau ‘fastlane’ untuk melancarkan perjalanan kenderaan pelancongan berdaftar dengan Kementerian Pelancongan, Seni dan Budaya Malaysia (MOTAC) ke negeri ini pada setiap hujung minggu.

Pegawai Turus Ketenteraman Awam Ibu Pejabat Polis Kontinjen (IPK) Melaka, Deputi Superintendan Nik Ab Halim Nikmat berkata, usaha itu diharap dapat mengalakkan lebih ramai pelancong domestik berkunjung ke negeri ini.

Tindakan itu bagaimanapun menurut beliau tidak bermaksud pihak polis melonggarkan pemeriksaaan di sekatan jalan raya (SJR), sebaliknya ia berjalan seperti biasa terhadap semua kenderaan.

“SJR kita masih ketatkan seperti sebelum ini cuma untuk kenderaan pelancongan yang berdaftar dengan MOTAC, kita akan buka lebih banyak lorong-lorong ‘fastline’ khusus buat mereka.

“Pihak polis akan letak papan tanda pemakluman kepada kenderaan terbabit untuk melancarkan pergerakan pelancong ke negeri ini,” katanya ketika dihubungi di sini hari ini.

Selain itu, katanya pihak polis juga akan melakukan rondaan berkala di lokasi SJR dan akan mengambil langkah sewajarnya untuk menguraikan kesesakan yang berlaku.

“Usaha ini selaras dengan Melaka sebagai negeri pelancongan yang sentiasa menjadi tumpuan ramai khususnya setelah MOTAC membenarkan aktiviti rentas negeri bagi sektor pelancongan,” katanya.

Pada 9 Mac lalu, Menteri Kanan (Keselamatan) Datuk Seri Dr Ismail Sabri Yaakob mengumumkan pergerakan merentas negeri hanya untuk pelancongan domestik dibenarkan bermula 10 Mac membabitkan negeri Perintah Kawalan Pergerakan Pemulihan (PKPP) sahaja.


BN tepis fitnah lantik KM sementara

MELAKA 16 Nov – Barisan Nasional (BN) menepis fitnah yang cuba dimainkan pihak tertentu kononnya Datuk Seri Utama Sulaiman Md Ali hanya akan dilantik sebagai calon Ketua Menteri sementara.

Timbalan Pengerusi BN Datuk Seri Mohamad Hasan menegaskan, perkara itu sama sekali tidak berasas memandangkan calon Ketua Menteri telah ditetapkan iaitu Sulaiman untuk Pilihan Raya Negeri (PRN) Melaka penggal ke-15, 20 Nov ini.

“Bila dah ada kestabilan, seorang pentadbir, ketua menteri yang didukung oleh parti dan disokong oleh rakyat, maka dia perlu menumpukan sepenuh tumpuan untuk mengurus dan mentadbir negeri.

“Tidak timbul soal ketua menteri ini sementara atau tidak kerana ia hanya mainan politik yang cuba meracun minda pengundi di Melaka oleh orang-orang berkepentingan,” katanya dalam satu rakaman video.

Justeru, Mohamad yang juga Pengarah Pilihan Raya BN untuk PRN Melaka meminta rakyat Melaka agar tidak termakan dengan fitnah dan khabar angin yang cuba untuk melemahkan parti itu sepanjang musim berkempen yang sedang berlangsung kini.

“Kepada pengundi-pengundi rakyat Melaka, BN telah memutuskan bahawa calon kita Datuk Seri Utama Sulaiman Md Ali yang akan kita lantik untuk mengurus negeri Melaka untuk jangka masa satu penggal, lima tahun.


Aidilfitri: Kesesakan trafik dari Rawang ke Gopeng

KUALA LUMPUR, 1 Mei – Aliran trafik di Lebuhraya Utara Selatan (PLUS) menghala ke utara dari Rawang ke Gopeng sesak sepanjang 150 kilometer (km) berikutan pertambahan jumlah kenderaan setakat 1 tengah hari ini.

Peningkatan aliran trafik itu juga adalah susulan pemberian tol percuma dan diskaun tol kepada Keluarga Malaysia bersempena sambutan Aidilfitri seperti diumumkan Perdana Menteri Datuk Seri Ismail Sabri Yaakob, Isnin lepas.

Jurucakap PLUS ketika dihubungi Bernama di sini hari ini memaklumkan keadaan trafik dari Slim River ke Sungkai adalah antara laluan paling terjejas dan para pengguna dinasihatkan untuk merancang perjalanan dengan sebaiknya.

Bagi laluan menghala ke selatan pula, kesesakan sepanjang 12km dilaporkan berlaku bermula dari Bandar Ainsdale sehingga ke Seremban dan di Putra Mahkota menuju ke Nilai dengan keadaan trafik perlahan sejauh 8km.

“Trafik di lain-lain kawasan menghala ke selatan masih lancar dan dalam keadaan terkawal kecuali dari Skudai menuju ke Senai Utara yang bergerak perlahan,” kata jurucakap berkenaan.

Sementara itu, tinjauan di Twitter Lembaga Lebuhraya Malaysia setakat 1 tengah hari tadi mendapati trafik lancar di laluan utama dari Kuantan ke Kuala Terengganu dan hanya sesak sejauh 1.3km sebelum susur keluar Plaza Tol Kuala Terengganu menuju arah pusat bandar.

Orang ramai boleh mendapatkan maklumat trafik terkini menerusi talian bebas tol Plusline di 1800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/LLMinfotrafik.- BERNAMA


Ubah suai Kompleks Seri Perdana ambil kira faktor keselamatan, imej negara

Perdana Menteri Datuk Seri Ismail Sabri Yaakob berkata pengubahsuaian itu meliputi skop utama seperti penambahbaikan pendawaian elektrikal, mekanikal serta sistem pendingin hawa dan pengubahsuaian struktur di Blok Kediaman Rasmi.

Proses pengubahsuaian itu turut melibatkan penggantian perabot rasmi yang telah uzur dan daif, sesuai dengan status kediaman rasmi Perdana Menteri Malaysia.

Beliau berkata demikian bagi menjawab pertanyaan Datuk Mahfuz Omar (PH-Pokok Sena) yang ingin tahu mengenai status, komponen dan skop yang terlibat dalam projek pengubahsuaian yang dikatakan menelan kos RM30 juta.


PKPD: Firma guaman dibenar beroperasi dengan SOP ketat

KUALA LUMPUR 4 Julai – Firma guaman di kawasan Perintah Kawalan Pergerakan Diperketatkan (PKPD) di Selangor dan Kuala Lumpur dibenarkan beroperasi sepanjang tempoh pelaksanaan perintah itu dari 3 hingga 16 Julai ini dengan prosedur operasi standard (SOP) yang ketat.

Menteri di Jabatan Perdana Menteri (Parlimen dan Undang-undang), Datuk Seri Takiyuddin Hassan berkata, kebenaran ini diberikan setelah mengambil kira keperluan perkhidmatan guaman untuk menyokong sektor perkhidmatan perlu yang lain serta melancarkan urusan berkaitan dengan mahkamah dan jabatan kerajaan.

“Hanya dua orang pekerja atau 20 peratus daripada jumlah bilangan pekerja, yang mana lebih tinggi, dibenarkan beroperasi dari pejabat dan waktu ditetapkan antara pukul 9 pagi sehingga 1 tengah hari,” katanya dalam satu kenyataan di sini malam tadi.

Selain itu firma guaman juga boleh memohon kebenaran beroperasi melalui portal COVID-19 Intelligent Management System (CIMS) 3.0 dan kebenaran beroperasi daripada CIMS yang telah diperoleh semasa Perintah Kawalan Pergerakan (PKP) Fasa 1 boleh terus digunakan.

Pada sama sama, katanya penguatkuasaan dan pemantauan akan dilakukan secara berintegrasi oleh pihak berkuasa bagi memastikan firma guaman terlibat mematuhi SOP yang ditetapkan.


Kerajaan komited pastikan pekerja GLC, GLIC dibayar minimum RM1,500 sebulan

KUALA LUMPUR, 11 Mac – Kerajaan komited untuk memastikan pekerja tetap syarikat berkaitan kerajaan (GLC) dan syarikat pelaburan berkaitan kerajaan (GLIC) menerima bayaran sekurang-kurangnya RM1,500 sebulan.

Ketika menegaskan perkara itu, Perdana Menteri Datuk Seri Ismail Sabri Yaakob berkata atas keprihatinan terhadap cabaran kos sara hidup dihadapi rakyat, kerajaan juga telah memastikan bahawa semua penjawat awam menerima gaji serta elaun berjumlah sekurang-kurangnya RM1,500 sebulan.

“Tahap pendapatan minimum ini wajar diamalkan oleh sektor swasta bagi membantu pekerja menangani cabaran kos sara hidup, terutamanya bagi pekerja yang berpendapatan rendah,” katanya ketika berucap pada majlis pelancaran Hari Terbuka GLC 2022 di sini, hari ini.

Selain itu, sejajar dengan amalan terbaik antarabangsa, perdana menteri turut menggesa agar setiap GLC yang tersenarai untuk mencapai tahap penyertaan wanita sekurang- kurangnya 30 peratus sebagai ahli lembaga pengarah menjelang mesyuarat agung tahunan pada 2023.

“Bukan sahaja sempena Hari Wanita Sedunia baru-baru ini, kita juga sepatutnya mengiktiraf secara berterusan peranan wanita sebagai pemimpin dan penyumbang penting kepada kemajuan sosioekonomi dan kemakmuran negara,” katanya.

Menurut Ismail Sabri, ini juga seiring dengan langkah kerajaan menerusi Bajet 2022 yang mengumumkan bahawa semua syarikat tersenarai diwajibkan melantik sekurang-kurangnya seorang pengarah wanita sebelum 1 Jun, 2023.

Dalam pada itu, beliau berkata bagi merealisasikan aspirasi Rancangan Malaysia Ke-12 (RMK12), kesemua GLC dan GLIC disarankan untuk mempunyai sasaran jangka masa sederhana dan pelepasan karbon sifar bersih menjelang 2050.

“GLC dan GLIC menyumbang kira-kira RM445 bilion atau 25 peratus permodalan pasaran Bursa Malaysia, memberi pekerjaan langsung kepada setengah juta Keluarga Malaysia dan penyumbang terpenting dalam rantaian bekalan negara.

“Ia juga penting bagi mencapai aspirasi negara maju melalui RMK12 dalam pembangunan sosioekonomi negara serta keperluan menyusun semula dasar-dasar kerajaan dalam meningkatkan daya tahan rakyat serta daya saing Malaysia di pentas dunia,” katanya.

Perdana menteri berkata RMK12 turut menggambarkan peranan GLC dan GLIC yang diperkukuh dalam usaha memperluas pasaran eksport, membantu komuniti perusahaan dan menceburi sektor strategik baharu seperti Revolusi Industri 4.0 yang berteraskan penggunaan data raya dan analisis data.

Malah, beliau berkata GLC turut menjadi antara pemacu utama dalam menjayakan pelbagai inisiatif kerajaan menerusi Bajet 2022 seperti JaminKerja Keluarga Malaysia bernilai RM4.8 bilion dan program SemarakNiaga Keluarga Malaysia bernilai RM40 bilion.- BERNAMA


Lelaki ditemukan rentung dalam kebakaran rumah teres

Pengarah Jabatan Bomba dan Penyelamat Selangor Norazam Khamis berkata pihaknya menerima panggilan kecemasan pada 8.30 malam sebelum bergegas ke lokasi kejadian.

“Mangsa yang berusia 48 tahun terbakar 100 peratus dan hasil siasatan dipercayai mangsa terperangkap serta tidak dapat menyelamatkan diri semasa kebakaran itu berlaku,” katanya ketika dihubungi di sini hari ini.


Norshafiqha sertai skuad kebangsaan, idam kemenangan Piala Remaja Asia

AYER KEROH 31 Mei – Penyerang harapan negara, Norshafiqha Ishak akan beraksi bersama pasukan kebangsaan dalam Kejohanan Hoki Piala Remaja Asia Wanita yang akan berlangsung di Kakamigahara, Jepun dari 2 hingga 12 Jun ini.

Norshafiqha berkata dia bersama 19 pemain lain termasuk enam daripadanya pemain senior kebangsaan terpilih dan terbang ke Jepun pada 30 Mei lalu.

“Pemilihan pemain bagi pasukan ini telah bermula sejak awal tahun 2022, melihat pada tahap kecergasan pemain, keserasian antara satu sama lain dan mempunyai mentaliti untuk menang antara kriteria pemilihan bagi menggalas cabaran negara.

“Terima kasih kepada jurulatih saya, Lailin Abu Hasan yang memberikan kepercayaan sepenuhnya kepada saya untuk mengharumkan nama negara di negara matahari terbit nanti,” katanya.

Norshafiqha merupakan pelajar semester satu Diploma Teknologi Perbuatan Jabatan Kejuruteraan Mekanikal Politeknik Merlimau (PMM) turut meletakkan impian membawa pulang kemenangan buat negara.

Jelas Norshafiqha meskipun terpaksa mengharungi jadual latihan dan kuliah yang agak padat sebelum berlepas, namun itu tidak melunturkan semangatnya mewakili negara.

“Harapan saya cuma mahu membawa pulang kemenangan buat negara dan PMM sendiri sebagai institusi yang banyak memberi sokongan dan dorongan untuk pergi ke tahap lebih tinggi,” katanya kepada Melaka Hari Ini.

Untuk rekod, Piala Remaja Asia (Wanita) adalah perlawanan bagi kelayakan Piala Dunia Remaja Wanita dengan tiga slot menjadi rebutan bagi negara Asia dan Malaysia diletakkan dalam Kumpulan A bersama India, Korea, Chinese Taipei serta Uzbekistan manakala Kumpulan B menampilkan Jepun, China, Hong Kong China, Indonesia dan Kazakhstan


Segera atasi masalah rakyat, jangan tunggu sidang DUN

SIDANG DUN Melaka berlangsung dengan lancar sepanjang empat hari bermula Isnin minggu lalu dengan ucapan Yang di-Pertua Negeri, Tun Seri Setia Mohd Ali Mohd Rustam.

‘Tok Leman’ pun nampaknya berpuas hati berbanding sebelum ini dengan perjalanan sidang bukan saja lancar, malah pembabitkan ADUN dalam berbahas juga amat baik. Mat tumpang bangga.

Mat mengikuti Sidang DUN kali ini, biarpun ada persoalan tertentu tidak sempat diutarakan, tidak perlu melenting masa berbahas dihadkan kerana tidak bermakna nasib rakyat diketepikan.

Seperti kata timbalan speaker, selari tawaran kerajaan kepada pembangkang selaku rakan strategik, penyelesaian masalah rakyat tidak harus dihadkan hanya dalam sidang DUN.

Mat amat setuju, bila mana masalah rakyat ini dapat diselesaikan pada sebilang masa. ADUN berkaitan harus ambil peluang untuk terus berjumpa dengan agensi kerajaan berkaitan untuk setiap masalah dilaporkan rakyat.

MAT pasti ramai teruja dan gembira dengan pengumuman kerajaan untuk benarkan rentas negeri selepas negara mencapai 90 peratus kadar vaksinasi dewasa.

Dari satu segi, Mat bersetuju ketegasan Ketua Menteri, Datuk Seri Utama Sulaiman Md Ali bahawa sektor pelancongan negeri tidak akan dibuka pada 1 Oktober dan akan mengikut ketetapan Kerajaan Pusat.

Ini kerana virus COVID-19 masih aktif di Malaysia dengan varian baharu yang lebih mudah menjangkiti termasuk mereka yang lengkap dua dos vaksin.

Ini terbukti apabila 10 daripada 8,507 pengembara dikesan positif sebe- lum terbang ke Langkawi setakat 17 September lalu dengan lima lagi adalah kontak rapat.

INISIATIF kerajaan menetapkan harga syiling runcit set kit ujian kendiri COVID19 pada pada harga RM19.90 dan RM16 bagi borong pasti melegakan rakyat secara amnya.

Mat terbaca kerajaan juga akan menyemak berterusan untuk menu- runkan lagi harga kit ujian ini agar berpatutan kepada rakyat menjelang akhir tahun.

Ia berita baik yang sememangnya ditunggu-tunggu rakyat dalam norma baru penjagaan kesihatan, seperti juga isu harga pelitup muka pada awal pandemik.

Jadinya, mereka boleh melakukan ujian COVID-19 secara berkala untuk seluruh ahli keluarga. Jika ada kalangan ahli keluarga positif jangkitan, mereka boleh segera melakukan kuarantin kendiri.

Di atas semua ini, Mat rasa campur tangan kerajaan penting bagi mengelak pihak tertentu mengambil kesempatan menjual kit pada harga tinggi ketika rakyat tersepit dengan pandemik.

Dari satu segi kita juga berterima kasih kepada kerajaan apabila mem- peruntukkan lebih RM471.6 juta bagi pemberian Pakej Penjagaan COVID-19 (PPC) kepada keluarga B40.

Selain pek pelitup muka guna semula (4 keping setiap keluarga), ada kit ujian kendiri COVID-19 (empat kit setiap keluarga), satu pulse oximeter, ter- mometer serta risalah panduan penggunaan dan info kesihatan.


Bajet 2023 bentang atau tidak, tunggu esok – PM

“Macam-macam spekulasi ada, ada kata bentang, ada kata tak bentang, jadi lebih baik spekulasi itu diteruskan sampai esok, baru tahu jawapannya,” katanya kepada media selepas meninjau persiapan Bajet 2023 di Kementerian Kewangan di sini hari ini.

Menteri Kewangan Tengku Datuk Seri Zafrul Tengku Abdul Aziz dijangka membentangkan Bajet 2023 di Dewan Rakyat pada pukul 4 petang esok.

Dalam tinjauan hari ini, Ismail Sabri bertemu dengan para petugas Kementerian Kewangan yang terbabit dengan penyediaan Bajet 2023 serta meninjau bilik operasi penyediaan bajet.

Beliau turut berterima kasih kepada petugas Kementerian Kewangan yang bertungkus lumus menyediakan Bajet 2023, dan menurutnya beliau mendapat maklumat kebanyakan mereka sudah tiga minggu tidur di kementerian bagi menyediakan belanjawan berkenaan. – BERNAMA


Tujuh tahun anak ‘mengidam’ KFC, akhirnya ditunaikan

BANDARAYA MELAKA 29 Disember – “Terima kasih kerana gembirakan anak saya. Dia teruja dapat makan ayam goreng KFC. Sebelum ini dia memang hari-hari minta saya untuk belikan.

“Tetapi saya belum mampu beli lagi dan hanya cakap padanya kalau ada duit lebih baru boleh beli,” luah seorang ibu, Azlina Abdullah, 42.

Azlina meluahkan rasa syukur itu kerana akhirnya perkara yang diidamkan anak tunggalnya, Muhammad Amirul Aiman Abd Rasid, 11, dipenuhi selepas hampir tujuh tahun tidak pernah menikmati hidangan di restoran makanan segera itu.

Dua beranak itu antara kira-kira 100 asnaf yang diraikan dalam Program Wayang Sekampung Merlimau menerusi ihsan Ahli Dewan Undangan Negeri (Adun) Merlimau, Dr. Muhamad Akmal Saleh.

Pada program itu peserta diberikan peluang menonton filem animasi negara, Mechamato di pawagan di sebuah pusat beli-belah di Banda Hilir, di sini, semalam.

“YB (Yang Berhormat) ada hubungi saya untuk bersama-sama sertai program ini. Saya macam tidak percaya sebab selama ini tiada siapa pun yang ajak kami. Malah anak saya pun teruja nak tonton cerita yang diidamkannya itu dan kami tidak lepaskan peluang ini.

Dia hilang tempat bergantung selepas suaminya meninggal dunia, malah wanita ini terus diduga apabila dia sendiri terlibat dalam kemalangan jalan raya.

“Setakat ini kami bergantung kepada pencen arwah suami yang hanya hanya sekadar mampu untuk menampung pembayaran bil elektrik dan air, selebihnya digunakan untuk beli barangan dapur.

“Kalau ada duit lebih bolehlah saya beli ayam goreng untuk dimakan bersama anak. Makan daging pula hanya pada waktu hari raya sahaja.

“Nak tunggu bantuan memang belum ada yang bagi tapi setakat ini saya telah isi borang permohonan dan menunggu maklum balas daripada Majlis Agama Islam Melaka (MAIM),” katanya.


Kerajaan disaran wujud dana khas untuk anak kehilangan ibu bapa akibat COVID-19

“Sehingga semalam, jumlah angka kematian akibat COVID-19 mencecah 26,565 kes, ini satu jumlah yang besar yang telah memisahkan keluarga tersayang termasuk ada yang menjadi anak yatim piatu.

“Apakah jaminan kerajaan untuk bela anak-anak yang kehilangan ibu bapa akibat COVID-19 ini? Justeru saya cadangkan untuk mewujudkan dana khas bantuan mangsa COVID-19 ini untuk pelajaran, kehidupan atau beri peluang pekerjaan kepada sebahagian daripada mereka ini (anak yatim),” katanya.

Sementara itu, Senator Fadhlina Sidek berkata peningkatan kanak-kanak yang menjadi yatim dan yatim piatu berikutan kematian ibu bapa akibat COVID-19 juga memerlukan perhatian dan dasar yang lebih spesifik khususnya dalam aspek kaunseling trauma dan kebajikan.

“Pandemik juga menyaksikan peningkatan keganasan berasaskan gender khususnya keganasan rumah tangga dan gangguan seksual serta isu kesihatan mental yang telah meragut banyak aspek kesejahteraan rakyat.

“Dalam sudut lain, komitmen kita harus tegar untuk memansuhkan Seksyen 309 Kanun Keseksaan yang berkaitan pendakwaan bagi kes percubaan membunuh diri agar selari dengan unjuran Pertubuhan Kesihatan Sedunia yang menekankan pemulihan, rawatan dan intervensi dalam isu kesihatan mental,” katanya.

Beliau berkata semua impak pandemik yang dinyatakan adalah penting dan menjadi tamparan hebat kepada pembikinan polisi kesihatan awam, dasar keselamatan negara dalam menangani wabak serta dasar-dasar yang terkait dengan pentadbiran negara terutama dalam aspek kesejahteraan dan perlindungan sosial kepada rakyat.


Malaysia-China sepakat kekalkan keamanan Laut China Selatan

ZHEJIANG (China), 4 Dis – Malaysia dan China menekankan kepentingan mengekalkan keamanan dan kestabilan di Laut China Selatan, kata Menteri Luar Datuk Saifuddin Abdullah.

Bercakap pada sidang media bersama dengan Menteri Luar China yang juga Ahli Dewan Negara, Wang Yi, di sini pada Sabtu, Saifuddin berkata kedua-dua pihak bersetuju bahawa Laut China Selatan adalah satu bahagian dalam hubungan dua hala kedua-dua negara yang sudah berakar umbi.

“Kami juga telah sepakat dengan kaedah bagaimana kami menyelesaikan isu dan sebagai anggota ASEAN kami menghargai hakikat China juga bekerjasama dengan kami dalam memuktamadkan Kod Tatalaku (CoC),” katanya.

Terdahulu, Saifuddin dan Wang Yi bersama-sama mempengerusikan Mesyuarat Pertama Jawatankuasa Peringkat Tinggi (JPT) Malaysia-China mengenai kerjasama pasca era COVID-19 secara hibrid.

Saifuddin yang dalam rangka lawatan kerja rasmi dua hari ke China berkata Malaysia juga mengikuti rapat perkembangan terkini hubungan Amerika Syarikat-China.

Beliau berkata Malaysia percaya kepada kehidupan bersama yang aman dan ia adalah satu-satunya cara untuk mendukung dan memelihara keamanan yang lebih lestari. – BERNAMA


Polis siasat individu sebar berita palsu kematian pemanah negara

KUALA LUMPUR 24 Mei – Polis membuka kertas siasatan terhadap individu yang disyaki menyebarkan berita palsu mengenai kematian pemanah negara Allahyarham Haziq Kamaruddin yang didakwa meninggal dunia akibat pengambilan suntikan vaksin Astrazeneca.

Ketua Polis Daerah Kajang Asisten Komisioner Mohd Zaid Hassan berkata, siasatan dibuat selepas polis menerima laporan daripada seorang pelajar perempuan pada Sabtu lalu yang melihat sebuah rakaman video dikongsikan menerusi aplikasi WhatsApp dan Instagram.

Beliau berkata video berdurasi tiga minit 34 saat itu, memaparkan dakwaan seorang wanita mengenai kematian Haziq disebabkan saluran darah tersumbat akibat pengambilan vaksin Astrazeneca dan melemparkan tuduhan terhadap Kementerian Kesihatan kerana menyembunyikan punca kematian sebenar serta melaporkan jumlah kes positif tidak tepat.

“Polis sedang mengesan individu yang terlibat dalam rakaman video itu dan kes disiasat di bawah Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.

“Orang ramai dinasihatkan tidak sewenang-wenangnya mengulas atau menularkan sebarang maklumat yang tidak sahih, tindakan ini boleh mendatangkan kegusaran kepada masyarakat,” katanya dalam kenyataan hari ini.

Pada 15 Mei lalu, Ketua Perkhidmatan Perubatan Forensik Datuk Dr Zahari Noor dalam kenyataan mengesahkan Haziq berusia 27 tahun itu meninggal dunia kerana komplikasi salur darah jantung tersumbat akibat daripada perubahan arterosklerosis dan tiada kaitan dengan vaksinasi COVID-19.

Haziq pernah mewakili negara ke Sukan Olimpik London 2012 dan Rio 2016, dilaporkan rebah di rumahnya kira-kira 8 pagi pada 14 Mei lalu, sebelum dikejarkan ke Hospital Kajang dan disahkan meninggal dunia pada 9.37 pagi.

Selain itu, Haziq antara lebih 200 atlet dan pegawai yang terlibat dalam persediaan ke Sukan Olimpik dan Paralimpik Tokyo yang melengkapkan dos suntikan vaksin Pfizer-BioNTech pada 4 Mei lalu.


Polis siasat kes khianat kehilangan poster, sepanduk di Perak

KUALA LUMPUR, 5 Nov – Polis Diraja Malaysia (PDRM) membuka satu kertas siasatan melibatkan kes kehilangan poster dan sepanduk parti politik di Sungai Siput, Perak, semalam.

Pengarah Jabatan Keselamatan Dalam Negeri dan Ketenteraman Awam Datuk Seri Hazani Ghazali berkata kes berkenaan disiasat di bawah Seksyen 427 Kanun Keseksaan kerana khianat.

“Selain itu, PDRM juga mengeluarkan 15 permit ceramah lapan permit di Negeri Sembilan, tiga di Terengganu, dua di Perlis dan masing-masing satu di Kelantan dan Selangor,” katanya ketika dihubungi hari ini.


Ruang legar kedai, pejabat jadi tempat longgokan sampah

KLEBANG 29 April – “Kadangkala pintu masuk pejabat dan kedai dipenuhi sampah berlonggok sehinggakan kami sendiri terpaksa bersihkan sendiri demi menjaga nama premis dan kawasan persekitaran kami.”

Itu luahan seorang pekerja swasta, Nadia Baharuddin, 28 yang kecewa dengan sikap segelintir peniaga dan pengunjung Bazar Aidilfitri Klebang yang sewenang-wenangnya menjadikan blok bangunan di kawasan itu itu sebagai tempat longgokan sampah.

Dia yang bekerja di sebuah pejabat di situ mendakwa, isu sampah diibaratkan menjadi isu tahunan kepada peniaga dan pemilik premis setiap kali bazar dianjurkan di kawasan itu yang mana ia seolah-olah tidak menemui penyelesaian.

“Tiada tong sampah besar disediakan membuatkan sampah itu dilonggok di setiap lorong kecil antara bangunan-bangunan blok kedai membuatkan isu bau berlaku di kawasan ini.

“Apabila menjelang tengah hari bau busuk akan naik sebab ada antara peniaga yang menjual air hanya membuang terus sisa jualan ke dalam longkang, bila kering bau memang naik,” dakwanya.

Nadia mendakwa, penganjur bazar berkenaan juga tidak mengadakan perbincangan secara menyeluruh dengan setiap pemilik premis di kawasan berkenaan sebelum memulakan operasi di kawasan itu.

“Mereka hanya bincang bersama peniaga di tingkat bawah sedangkan banyak pejabat yang beroperasi di tingkat atas yang juga mempunyai petak parkir tapi tidak nampak kelibat mereka dan kami juga tidak tahu dengan siapa untuk berhubung.

“Cuma ada dengar-dengar pemilik premis perlu parkir kenderaan di lorong belakang kedai dan apabila ia dijadikan kawasan parkir bagaimana pula lori mengangkut sampah hendak lalu di kawasan berkenaan?

“Ini juga menjadi punca sampah terus dilonggok dan dibiarkan begitu saja, kalau nak kata mereka menggaji kontraktor mengutip sampah tapi kelibat pun tak pernah nampak,” dakwanya lagi.

Dia berharap tindakan segera perlu diambil pihak bertanggungjawab dan pada masa sama mencadangkan bazar berkenaan dipindahkan ke lokasi berdekatan pantai bagi memberi peluang peniaga di premis menjalankan perniagaan mereka.

“Dahulu kalau nak operasi di kawasan ini masih boleh diterima lagi berbanding sekarang rata-rata premis sudah dipenuhi pelbagai kedai dan jika bazar ini beroperasi lagi di kawasan ini ia akan menutup rezeki peniaga di sini.

“Malah jika dikatikan dengan isu sampah ini akhirnya peniaga premis juga menjadi mangsa akibat peniaga dan pengunjung bazar yang tidak bertanggungjawab,” ujarnya.


Cukuplah sekadar ucapan ‘Terima Kasih Cikgu’

Klebang 1 Jun – Ucapan ikhlas ‘terima kasih cikgu’ daripada bekas anak murid yang berjaya ke menara gading sudah cukup membuatkan Omar Mohd Dam, 75, sebak.

Penerima Anugerah Tokoh Guru itu berkata, ucapan istimewa itu sudah memadai untuk menghargai jasanya dalam mendidik anak bangsa hingga menjadi manusia yang berjaya.

Dia berkhidmat selama 52 tahun dalam profesion perguruan berkata, seorang pendidik tidak akan kenal erti penat lelah kerana murid adalah keutamaan mereka.

Meskipun bersara pada 2011 Omar masih terus menabur bakti dalam dunia pendidikan dan kini menabur bakti sebagai guru subjek Sejarah di Kolej Yayasan Saad.

“Saya mula mengajar di Terengganu sekitar tahun 1970-an dan bertugas di beberapa negeri lain sebelum bersara di Melaka. Mendapat khabar seorang demi seorang anak murid berjaya ke menara gading termasuk di luar negara adalah hadiah istimewa buat saya.

“Apa yang membuatkan saya terharu dan sebak, mereka tetap menghargai saya dan sering mengucapkan terima kasih cikgu setiap kali bersua,” katanya.

Terdahulu, Omar dinobatkan sebagai penerima Anugerah Tokoh Guru pada Sambutan Hari Guru Peringkat Melaka Tengah yang disampaikan EXCO Pendidikan negeri, Datuk Rais Yasin.

Omar turut berkongsi pengalamannya yang pernah memegang jawatan sebagai Ketua Pemeriksa Negara yang diberi tanggungjawab untuk memastikan proses peperiksaan umum berjalan lancar.

“Saya juga pernah dilantik sebagai Ketua Panel Peperiksaan dan ini melibatkan tanggungjawab saya memeriksa subjek soalan peperiksaan umum termasuk peperiksaan ulangan,” katanya.

Sebelum ini, beliau turut menerima beberapa penghargaan seperti Anugerah Perkhidmatan Cemerlang ketika berkhidmat di Sekolah Menengah Kebangsaan (SMK) Dato’ Abdul Rahman Ya’kub dan SMK Munshi Abdullah selain Anugerah Penolong Kanan Cemerlang (SMK Munshi Abdullah).


Persiapan TMM2024 capai 70 peratus

BANDA HILIR 4 Jun – Persiapan untuk menyambut Tahun Melawat Melaka 2024 (TMM2024) dilaksanakan jabatan dan agensi Kerajaan Negeri setakat ini sudah mencapai 70 peratus.

Exco Pelancongan, Warisan, Seni dan Budaya negeri, Datuk Abdul Razak Abdul Rahman berkata, 30 peratus lagi persiapan yang dicadangkan adalah membabitkan kerja membaik pulih dan keceriaan.

Jelasnya, antara lokasi yang akan dibaik pulih adalah seperti laluan pejalan kaki kerap digunakan pelancong sekitar Bandar Hilir, Jonker Walk dan Jalan Hang Jebat.

“Saya telah melihat beberapa lokasi, laluan dan kawasan yang perlu diberi tumpuan, pihak berkenaan juga diminta untuk memasang papan tanda di lokasi pelancongan.

“Sementara itu bagi aspek keselamatan pula saya turut meminta pihak MBMB untuk memasang kamera litar tertutup (CCTV) di sudut yang sesuai pada laluan-laluan pejalan kaki yang terpencil,” katanya pada sidang media selepas melawat lokasi pelancongan sekitar Banda Hilir, di sini, hari ini.

“Antara yang tinggal untuk dibuat adalah memberi lebih keceriaan daripada segi pencahayaan, baik pulih dan menambah lokasi menarik untuk pelancong bergambar,” katanya.


Menteri Pertahanan ucap takziah kepada keluarga mendiang Edrin

“Salam takziah saya ucapkan kepada keluarga mendiang Edrin. Kehilangan mendiang bukan sahaja amat dirasai oleh keluarga tetapi seluruh warga Angkatan Tentera Malaysia, malah ia suatu kehilangan yang besar buat negara.

“Semoga keluarga mendiang bersabar dan tabah menghadapi suasana sedih ini,” katanya yang turut merakamkan ucapan yang sama semasa persidangan Dewan Rakyat hari ini.

Selain itu, Mohamad juga mengucapkan terima kasih kepada semua pasukan mencari dan menyelamat yang terlibat dalam usaha pencarian Edrin terutama Tentera Darat Malaysia, Tentera Laut Diraja Malaysia, Tentera Udara Diraja Malaysia, Agensi Penguatkuasaan Maritim Malaysia, Polis Diraja Malaysia dan Jabatan Bomba dan Penyelamat Malaysia.

Pada 7 Feb lepas, Edrin, 25, yang merupakan anggota Tentera Darat daripada Grup Gerak Khas (GGK), dilaporkan hilang ketika menjalani latihan menyelam di 0.7 batu nautika barat daya Pulau Undan.

Mendiang dikatakan hilang ketika latihan eksesais ‘Pari Harimau’ iaitu kursus juruselam bersama enam pegawai dan 37 peserta dari Pusat Latihan Peperangan Khusus (Pulpak) Sungai Udang, Melaka sebelum mayatnya ditemukan orang ramai dalam keadaan terdampar dan lengkap berpakaian sut penyelam di pantai bakau Tanjung Sepat, Selangor, 10.15 pagi semalam.


Kastam gagalkan cubaan seludup rokok putih RM8.71 juta

JOHOR BAHRU, 9 Jan – Jabatan Kastam Diraja Malaysia (JKDM) Johor menggagalkan cubaan menyeludup rokok putih bernilai RM8.71 juta termasuk cukai selepas memeriksa sebuah lori kontena di Pelabuhan Pasir Gudang, di sini 28 Dis lepas.

Pengarahnya Sazali Mohamad berkata rampasan pada pukul 11.45 pagi itu merupakan hasil maklumat dan risikan Bahagian Penguatkuasaan Pasir Gudang, JKDM Johor.

Beliau berkata hasil pemeriksaan rapi pihaknya menemukan lebih tujuh juta batang rokok putih di dalam lori berkenaan yang dipercayai diimport dari China.

“Modus operasi kes ini adalah dengan buat pengikraran tidak benar dan mengelirukan iaitu dagangan telah dikrar sebagai kabinet dan aksesori kabinet di dalam borang kastam dengan tujuan untuk mengelak dikenakan cukai tinggi dan permit import,” katanya pada satu sidang media, di sini hari ini.

Beliau berkata seorang lelaki tempatan berusia 43 tahun yang bekerja di sebuah syarikat perkapalan turut ditahan untuk membantu siasatan dan kes berkenaan disiasat mengikut Peraturan-Peraturan 30(1) Peraturan-Peraturan Zon Bebas (Pindaan) 2019, Seksyen 133(1)(a) Akta Kastam 1967 dan Seksyen 135 (1)(a) Akta Kastam 1967.

Sementara itu, mengenai kes berlainan, Sazali berkata pihaknya merampas 600 botol dipercayai berisi air zam-zam yang disyaki cuba diseludup keluar ke negara jiran hasil pemeriksaan terhadap sebuah lori di Kompleks Sultan Abu Bakar (KSAB), Gelang Patah pada 30 Dis lepas.

Beliau berkata lori dipandu lelaki tempatan berusia 30 tahun dan kelindan 21 tahun itu dipercayai dalam perjalanan membawa air sebanyak 3,000 liter itu yang dianggarkan bernilai RM66,000 ke Singapura pada pukul 3.45 petang.

Lori tersebut juga mendapati membawa dagangan lain peralatan mandian, minyak urut, peralatan sembahyang dan lain-lain dagangan untuk dieksport ke negara jiran,” katanya.

Beliau berkata pihaknya juga pada masa sama telah menghantar sampel air zam zam terbabit ke Jabatan Kimia pada 2 Jan lepas bagi mengetahui ketulenannya dan akan diserahkan kepada Kementerian Kesihatan Malaysia untuk tindakan lanjut sekiranya tulen.


Belanjawan 2021 tumpu empat tema utama – Tengku Zafrul

KUALA LUMPUR 7 Julai – Belanjawan 2021 yang akan dibentangkan pada 6 November depan, akan merentasi empat tema utama – mengambil peduli terhadap rakyat, memacu ekonomi, kehidupan yang mampan serta menambahbaik penyampaian perkhidmatan awam, kata Menteri Kewangan Tengku Datuk Seri Zafrul Abdul Aziz.

“Tema pertama membabitkan peduli rakyat yang mana matlamat pertama Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) adalah bertujuan melindungi dan memperkasakan rakyat.

“Malah, rakyat Malaysia telah menunjukkan kesungguhan untuk mewujudkan masyarakat lebih baik dan telah membuktikannya ketika negara mengharungi tempoh yang sukar,” katanya ketika menyampaikan ucap tama di Invest Malaysia 2020, di sini, hari ini.

Tengku Zafrul berkata usaha seperti #KitaJagaKita telah menyaksikan rakyat negara ini, baik yang tua dan muda, bersepakat dan bekerjasama dengan pertubuhan bukan kerajaan (NGO) serta syarikat untuk saling membantu rakyat yang memerlukan.

“Usaha itu daripada tindakan mengumpulkan dana untuk petugas barisan hadapan sehinggalah menyediakan makanan untuk kelompok masyarakat yang memerlukan hanya menyerlahkan lagi semangat Malaysia yang bersatu walaupun mewakili pelbagai latar belakang,” katanya.


KKM tubuh task force siasat kematian doktor pelatih HPP

KUALA LUMPUR, 6 Mei – Kementerian Kesihatan (KKM) akan menubuhkan ‘task force’ bebas atau pasukan petugas bagi menyiasat kematian seorang doktor pelatih di Hospital Pulau Pinang (HPP) yang dilaporkan maut terjatuh dari bangunan rumah sewanya pada 17 April lepas.

Menteri Kesihatan Khairy Jamaluddin menerusi ciapan di Twitter berkata beliau telah menerima laporan awal mengenai kematian doktor pelatih itu daripada Ketua Jabatan mendiang.

“Pihak polis juga sedang lengkapkan siasatan. @KKMPutrajaya akan menubuhkan sebuah ‘task force’ bebas untuk siasat kes ini & juga budaya ‘buli’ yang didakwa berlaku,” menurut Khairy.

Sementara itu, Ketua Pengarah Kesihatan Tan Sri Dr Noor Hisham Abdullah dalam balasan terhadap ciapan Khairy berkata pihaknya sedang menunggu hasil siasatan polis dan laporan bedah siasat termasuk keputusan kimia.

Sebelum ini, Pengarah Jabatan Kesihatan Negeri Pulau Pinang Dr Maarof Sudin mengesahkan mangsa adalah Pegawai Perubatan Siswazah yang melapor diri pada 4 April lepas di HPP.

Pemangku Ketua Polis Daerah Timur Laut Supt V.Saravanan dilaporkan hari ini berkata pihak polis sedang giat menjalankan siasatan berhubung kejadian tersebut.

Beliau berkata setakat ini pihak polis sudah merakamkan keterangan daripada doktor dan rakan serumah doktor pelatih tersebut dan seterusnya akan mengambil keterangan daripada ahli keluarganya dalam masa terdekat bagi membantu siasatan.


Pelajar KUIM dilantik Duta Mahasiswa Bank Islam

MELAKA 26 Feb. – Pelajar Kolej Universiti Islam Melaka (KUIM) Muhammad Khatib Kamaruzaman, 24, dilantik sebagai Duta Mahasiswa Bank Islam yang diumumkan pihak pengurusan bank berkenaan baru-baru ini.

Pelajar semester akhir Ijazah Sarjana Muda Perbankan Islam dan Takaful (BIBT) daripada Fakulti Inovasi Perniagaan dan Teknologi (FIPT), menerusi kenyataan yang dikeluarkan KUIM hari ini, berkata beliau antara empat mahasiswa yang dilantik sebagai duta bank berkenaan selain mahasiswa dari Universiti Teknologi Malaysia (UTM) dan Universiti Utara Malaysia (UUM).

Anak kelahiran Ipoh, Perak itu berkata, beliau kini sedang menjalani latihan industri di ibu pejabat Bank Islam di Kuala Lumpur dan faktor utama yang mendorongnya menyertai Program Duta Mahasiswa Bank Islam berkenaan ialah untuk mencabar kebolehan diri sendiri.

“Terima kasih kepada Bank Islam kerana telah memilih saya sebagai seorang daripada duta dan saya melihat peluang tersebut datang dengan satu tanggungjawab besar yang akan digalas sebaik mungkin,” katanya.

Sementara itu, penyelaras Ijazah Sarjana Muda BIBT Salbiah Nur Shahrul Azmi berkata, antara kelebihan BIBT yang ditawarkan di KUIM ialah sijil profesional Associate Qualification in Islamic Finance (AQIF) dan Intermediate Qualification in Islamic Finance (IQIF) daripada badan profesional Islamic Banking and Finance Institute Malaysia (IBFIM) bagi tempoh pengajian tiga tahun termasuk latihan industri.

“Alhamdulillah, kami dan seluruh warga FIPT amat berbangga dan bersyukur kerana acuan kami diterima baik oleh pihak industri dan pihak fakulti sentiasa memastikan bahawa program tersebut selari dengan kehendak pasaran.

“Terima kasih kepada pihak Bank Islam kerana telah memberi kepercayaan kepada pelajar kami untuk menjadi seorang daripada Undergrads Ambassador dan Muhammad Khatib adalah idola dan contoh dalam kalangan pelajar BIBT,” katanya.

Beliau berkata antara tugas Duta Mahasiswa Bank Islam ialah menarik minat mahasiswa memilih Bank Islam sebagai sebuah institusi untuk membina kerjaya dan menyertai program yang dianjurkan bank tersebut.


Ahmad Zahid nafi letak jawatan Pengerusi BN, Presiden UMNO

KUALA LUMPUR, 23 Nov – Datuk Seri Dr Ahmad Zahid Hamidi menafikan akan meletakkan jawatan sebagai Pengerusi Barisan Nasional (BN) dan Presiden UMNO sepertimana didakwa satu kenyataan media yang tular menerusi media sosial.

Dalam kenyataan di Facebook rasminya hari ini, beliau berkata surat atau kenyataan media yang disebarkan adalah palsu dan rekaan pihak yang tidak bertanggungjawab.

“Mohon jangan dikeruhkan lagi keadaan… Mohon doakan yang terbaik dalam keadaan sekarang ini,” kata Ahmad Zahid yang turut memuat naik kenyataan media berkenaan dalam Facebook beliau.

Kenyataan media dengan kepala surat BN Malaysia bertarikh 22 Nov itu turut mendakwa satu mesyuarat tergempar diadakan semalam dihadiri pemimpin utama parti komponen BN yang membuat beberapa keputusan termasuk menentukan sokongan kepada gabungan yang akan membentuk Kerajaan Persekutuan.

Kenyataan media itu turut mendakwa keinginan Ahmad Zahid untuk meletakkan kedua-dua jawatannya dalam parti atas kekalahan BN pada Pilihan Raya Umum ke-15 (PRU15), selain menyerahkan kepada Datuk Seri Ismail Sabri Yaakob bagi memangku kedua-dua jawatannya sehingga pemilihan UMNO Januari 2023.

Pada PRU15, BN hanya memperoleh 30 kerusi Parlimen, Pakatan Harapan (82), Perikatan Nasional (73), Gabungan Parti Sarawak (23), Gabungan Rakyat Sabah (enam), Warisan (tiga), Parti Bangsa Malaysia serta Parti Kesejahteraan Demokratik Masyarakat masing-masing satu manakala Bebas (dua).


Sesi sekolah penggal ketiga 2021/2022 bagi Kumpulan A bermula hari ini

KUALA LUMPUR, 9 Jan – Sesi persekolahan penggal ketiga, 2021/2022 bagi negeri Kumpulan A iaitu Johor, Kedah, Kelantan dan Terengganu bermula hari ini dengan murid-murid dan pelajar sekolah kelihatan bersemangat dan ceria serta mematuhi prosedur operasi standard (SOP) COVID-19.

Sebelum ini, sesi penggal ketiga ditetapkan bermula pada 2 Jan 2022 bagi sekolah Kumpulan A dan 3 Jan 2022 bagi Kumpulan B, namun ditangguhkan selama seminggu berikutan bencana banjir yang melanda beberapa negeri di seluruh negara.

Hari ini, semua sekolah Kumpulan A telah beroperasi kecuali beberapa sekolah di Johor yang dijadikan sebagai pusat pemindahan sementara (PPS) dan terlibat dengan banjir.

Di TERENGGANU, seramai 240,000 pelajar telah memulakan sesi persekolahan hari ini merangkumi 140,000 murid di 352 sekolah kebangsaan (SK) dan 100,000 pelajar di 153 sekolah menengah kebangsaan (SMK), menurut Pengarah Pendidikan Negeri Terengganu Salim Ab Ghani.

“Semua sekolah dibuka hari ini dan semua murid mula bersekolah cuma ada yang hadir tanpa bergilir, dan ada secara bergilir serta ada yang masih PdPR (Pengajaran dan Pembelajaran di Rumah),” katanya ketika dihubungi hari ini.

Tinjauan Bernama di SK Wakaf Mempelam di Kuala Terengganu kelihatan murid bersemangat ke sekolah dan tiba seawal 7 pagi dengan pematuhan SOP seperti memakai pelitup muka, pemeriksaan suhu badan dan penggunaan cecair pembasmi kuman.

Terdapat juga segelintir murid yang belum bersedia dan menangis sebaik tiba di pekarangan sekolah sehingga perlu dipujuk oleh ibu bapa dan guru.

Di KEDAH, Pengarah Pendidikan negeri Rozaini Ahmad memaklumkan seramai 281,721 pelajar telah memulakan sesi persekolahan hari ini merangkumi 174,995 murid di 548 sekolah kebangsaan dan 106,726 pelajar di 204 sekolah menengah.

Tinjauan Bernama di beberapa sekolah di Alor Setar mendapati rata-rata murid teruja untuk memulakan sesi persekolahan yang tergendala sebelum ini akibat pandemik COVID-19.

Ismaullah Ahmad, 40, berkata anaknya Muhammad Qhalish, murid Tahun Tiga di SK Mergong tidak sabar untuk memulakan sesi persekolahan kali ini setelah lama membuat persediaan untuk kembali ke sekolah dengan membeli kelengkapan persekolahan seperti pakaian, buku dan alat tulis.

“Pagi ini, anak bangun awal kerana dia kata tidak sabar mahu ke sekolah untuk jumpa guru dan rakan-rakannya. Dia seronok kerana dapat belajar seperti biasa semula, semasa PdPR sebelum ini, memang nampak dia cepat hilang fokus dan ‘mood’ belajar memang kurang,” katanya.

Di KELANTAN, Menteri Kanan Pendidikan Datuk Dr Radzi Jidin berkata seramai 254,678 orang pelajar memulakan sesi persekolahan hari ini, melibatkan 167,478 murid sekolah rendah dan 87,200 pelajar sekolah menengah.

Beliau turut meluangkan masa meninjau pengoperasian beberapa sekolah di sekitar Kota Bharu seperti SMK Sultan Ismail, SK Zainab 1 dan SK Zainab 2 sempena pengoperasian sekolah di Kelantan bagi penggal ketiga, 2021/2022.

Di JOHOR, tinjauan Bernama di SK Bukit Mutiara di Johor Bahru serta dua di Segamat iaitu Sekolah Jenis Kebangsaan Cina (SJKC) Kampung Tengah dan SK Kampung Jawa yang sebelum ini dijadikan PPS, kelihatan kesemua murid bersemangat hadir ke sekolah dengan mematuhi SOP yang ditetapkan.

Seorang bapa, Sharuddin Jaafar, 53, yang ditemui di SK Kampung Jawa berkata buku sekolah anaknya yang merupakan murid Tahun Tiga dihantar ke PPS Dewan Loga, Segamat sebagai persediaan awal selepas rumahnya di Jalan Tasik dinaiki air.

“Setiap tahun memang kawasan ini banjir dan kita sudah buat persediaan dengan pindahkan buku-buku anak ke PPS sebelum rumah dinaiki air…persiapan anak ke sekolah juga kita buat secara sederhana,” katanya.

Semalam, Pengerusi Jawatankuasa Pendidikan, Penerangan, Warisan dan Budaya Negeri Johor Mazlan Bujang berkata sebanyak 23 sekolah di negeri itu yang dijadikan PPS iaitu masing-masing lapan di daerah Segamat dan Tangkak, Muar (lima) dan Batu Pahat (dua), manakala lapan sekolah lagi iaitu di daerah Tangkak (empat), Segamat (tiga) dan Muar (satu) yang dinaiki air tidak beroperasi bagi penggal ketiga persekolahan yang bermula hari ini. – BERNAMA


5,500 ‘rider’ gegarkan Melaka

AYER KEROH 31 Oktober – Lebih 10,000 pengunjung membanjiri Dataran Sejarah Ayer Keroh bagi memeriahkan sambutan Program Himpunan Bermotor Negeri Melaka, di sini, semalam.

Pengerusi Barisan Nasional (BN) Melaka, Datuk Seri Ab Rauf Yusoh berkata, program julung kali diadakan itu mendapat sambutan amat positif dengan penyertaan lebih 5,500 penunggang dari seluruh negeri ini.

“Hari ini (semalam) adalah kemuncak kepada minggu permotoran Melaka yang dianjurkan bersama Parlimen-Parlimen dalam Negeri Melaka. Jumlah kehadiran pengunjung dan peserta yang tinggi adalah cerminan kepada sebuah kemakmuran dalam sebuah kestabilan politik yang diterjemahkan pada Pilihan Raya Negeri (PRN) yang lalu.

“Saya melihat nilai sebuah kemakmuran ini amat penting dan mesti diiringi dengan sebuah kestabilan iaitu kestabilan politik untuk mengurus tadbir negeri atau negara,” katanya kepada Melaka Hari Ini selepas menyempurnakan Program Himpunan Bermotor Negeri Melaka di Dataran Sejarah Ayer Keroh.

Ab Rauf berkata, penganjuran itu adalah kesinambungan daripada program pemberian petrol percuma kepada penunggang motosikal yang berlangsung serentak pada 22 Oktober lalu.

“Sambutan ini juga kita raikan sempena setahun Kerajaan Negeri selepas diberikan mandat rakyat pada tahun lalu. Kita meraikan rakyat agar mereka dapat bersama melihat bahawa dalam setahun ini pelbagai pencapaian telah dikecapi Kerajaan Negeri,” katanya.

Motosikal Yamaha RXZ menjadi hadiah utama, diikuti Motosikal Yamaha Y15, enam motosikal diagihkan menerusi parlimen, 24 peti sejuk, 24 mesin basuh, 24 kipas angin, 24 telefon pintar, televisyen dan barangan elektrik.


40 sukarelawan ‘rentas’ negeri salur bantuan di Pahang

MARAN 16 Jan. – Seramai 40 sukarelawan berjaya merealisasikan hasrat Kerajaan Negeri Melaka untuk menyampaikan sumbangan melalui Misi Bantuan Pasca Banjir Pahang di Dewan Jubli Perak, di sini, hari ini.

Konvoi misi bantuan membabitkan 14 kenderaan termasuk empat lori itu selamat tiba kira-kira jam 1 petang di pekarangan dewan itu selepas berlepas dari Ayer Keroh, Melaka jam 8.20 pagi.

Yang Dipertua Majlis Perbandaran Hang Tuah Jaya (MPHTJ) merangkap ketua misi, Datuk Shadan Othman berkata, sumbangan disampaikan berupa barangan makanan dan keperluan asas seperti beras, gula, selimut, bantal dan dapur memasak bernilai kira-kira RM80,000.

“Awalnya, kita berhasrat untuk menyertai kerja-kerja pembersihan banjir di sini, namun selepas dinasihatkan Majlis Keselamatan Negara (MKN), kita terpaksa menukar perancangan dan memberi fokus kepada penghantaran sumbangan sahaja.

“Alhamdulillah semua barangan dan makanan yang disumbangkan syarikat swasta, pertubuhan bukan kerajaan (NGO) dan orang perseorangan dapat kami sampaikan di Dewan Jubli Perak ini yang merupakan lokasi pengumpulan bantuan banjir,” katanya kepada Melaka Hari Ini (MHI) selepas majlis penyampaian sumbangan di sini.

“Terima kasih juga buat Ketua Menteri Datuk Seri Utama Haji Sulaiman Md Ali yang mengilhamkan misi bantuan ini. Juga kepada semua yang terlibat sama ada secara langsung dan tidak langsung. Hanya Allah SWT sahaja mampu membalasnya,” katanya.

Untuk rekod, sukarelawan misi bantuan itu turut disertai wakil Majlis Bandaraya Melaka Bersejarah (MBMB), Majlis Perbandaran Jasin (MPJ) dan Majlis Perbandaran Alor Gajah (MPAG).

Selain itu wakil dari MKN Melaka, Polis Diraja Malaysia, Jabatan Bomba dan Penyelamat Melaka, Jabatan Kesihatan Negeri, Majlis Agama Islam Melaka (MAIM), Hospital Pakar Putra, Mamee Double-Decker (M) Bhd dan Jabatan Keselamatan & Kesihatan Pekerjaan (JKKP) negeri.


Program pendidikan pradialisis diperkenal di semua fasiliti kesihatan kerajaan tahun depan – Khairy

PUTRAJAYA, 26 Mac – Program Pendidikan Pradialisis yang dikhususkan kepada pesakit buah pinggang kronik tahap 4 dan 5 akan diperkenalkan di semua fasiliti kesihatan kerajaan di seluruh negara mulai tahun depan, kata Menteri Kesihatan Khairy Jamaluddin.

Beliau berkata pelaksanaan secara menyeluruh modul khas itu akan dibuat selepas Kementerian Kesihatan (KKM) memperoleh model terbaik melalui data dan penyelidikan.

“Untuk permulaan, program ini akan dimulakan di Pahang sebelum dilaksanakan di Kelantan dan Terengganu,” katanya ketika menyampaikan ucapan pelancaran Duta Ginjal dan Program Pendidikan Pradialisis anjuran Yayasan Buah Pinggang Kebangsaan Malaysia (NKF) di sini hari ini.

Khairy berkata program yang dibangunkan sekumpulan pakar perubatan itu dijangka dapat memberikan maklumat penting kepada pesakit terbabit serta membantu mereka untuk memilih jenis rawatan yang bersesuaian dengan tahap penyakit yang dihidapi.

“Aktiviti pendidikan kesihatan seumpama ini merupakan salah satu cara kita (KKM) memperkasakan orang ramai, pesakit dan ahli keluarga agar lebih bertanggungjawab terhadap kesihatan diri masing-masing,” katanya yang turut dilantik sebagai Duta Ginjal.

Beliau berkata penilaian KKM pada 2020 terhadap keberkesanan program tersebut di luar negara mendapati ia berkesan dalam meningkatkan pengetahuan pesakit dan ahli keluarga, meningkatkan pemindahan buah pinggang dan membantu pesakit memilih rawatan dialisis di rumah sama ada secara dialisis peritoneal atau rawatan konservatif (tanpa dialisis).

Selain program tersebut, Khairy berkata KKM telah melancarkan laman sesawang www.mybuahpinggang.com pada 27 Dis 2020 dan Facebook MYBuahPinggang pada 18 Ogos 2019 sebagai medium perkongsian dan penyampaian maklumat yang tepat berhubung penyakit buah pinggang serta kaedah rawatan.

Berkongsi data terkini daripada ‘Malaysia Dialysis and Transplantation Registry’, Khairy berkata terdapat 49,111 pesakit buah pinggang menjalani rawatan dialisis sama ada secara hemodialisis atau peritonal dialisis.

Mengenai perancangan akan datang, beliau berkata pihaknya sedang mengkaji untuk membangunkan mekanisme bagi mengenal pasti kes berpotensi sebagai penderma organ dari kalangan pesakit kematian otak.

“Saya akan mengadakan libat urus dengan doktor-doktor pakar khususnya yang bertugas di Unit Rawatan Rapi untuk melihat langkah penambahbaikan yang boleh kita lakukan bersama,” katanya.


Syarikat perlu wujudkan dasar pengambilan pekerja OKU

Presiden OKU Sentral Senator Datuk Ras Adiba Radzi berkata kerajaan telah menerapkan dasar satu peratus penjawat awam di setiap kementerian adalah terdiri daripada golongan itu.

Justeru, Pengerusi Pertubuhan Berita Nasional Malaysia itu menyeru agar syarikat swasta mengamalkan polisi serupa bagi membolehkan lebih ramai golongan OKU menyertai sektor pekerjaan.

Beliau juga berkata pengambilan pekerja OKU perlu disokong dengan fasiliti mesra pengguna kurang upaya seperti tandas dan ram untuk akses ke bangunan.

“Sediakan juga pekerjaan berdasarkan pengalaman dan kelayakan pendidikan kami,” katanya pada pelancaran video kempen TimeToListen oleh Capital A Bhd bagi membantu OKU mengatasi prejudis dan diskriminasi sosial serta menyediakan platform untuk mereka bersuara.

“Saya begitu berharap pada tahun ini, kementerian lain akan turut mengikuti langkah dan tidak ketinggalan dalam mencapai sasaran polisi yang ditetapkan… satu peratus adalah terlalu kecil, saya berharap ia (dinaikkan kepada) 10 peratus,” katanya. – BERNAMA


Thaipusam: Polis Selangor jangka lebih 300,000 pengunjung di Batu Caves

KUALA LUMPUR, 4 Feb – Polis menjangkakan lebih 300,000 pengunjung berada di Batu Caves di sini sempena perayaan Thaipusam, bermula petang ini hingga esok.

Pemangku Ketua Polis Selangor Datuk S. Sasikala Devi berkata ini berikutan pihak kuil di Batu Caves memaklumkan kepada polis bahawa pengunjung akan lebih ramai apabila ketibaan pedati petang ini.

“Setakat hari ini, keadaan di Batu Caves terkawal dan teratur kecuali lalu lintas yang agak sesak,” katanya dalam sidang media selepas meninjau persiapan perayaan Thaipusam hari ini.

Mengulas mengenai penugasan polis di Batu Caves, beliau berkata seramai 1,888 pegawai dan anggota polis ditempatkan di Batu Caves sepanjang sambutan Thaipusam.

Sasikala menasihatkan pengunjung yang hadir di Batu Caves agar tidak meletakkan kereta-kereta di tepi jalan kerana ia akan mengganggu laluan pergerakan pedati.

Sementara itu, Ketua Polis Kuala Lumpur Datuk Azmi Abu Kassim dalam kenyataan hari ini berkata polis kontinjen Kuala Lumpur telah menugaskan seramai 682 pegawai dan anggota polis bagi melancarkan perjalanan dan keselamatan lalu lintas semasa pergerakan membawa pedati dari Kuil Sri Maha Mariamman, Jalan Tun H.S Lee ke Kuil Subramaniam, Batu Caves.

Antara yang terlibat ialah Jalan Tun H.S.Lee, Jalan Sultan, Jalan Tun Tan Cheng Lock, Jalan Tun Perak/Pudu, Jalan Leboh Ampang, Jalan Ampang dan Jalan Munshi Abdullah.

Jalan-jalan lain ialah Jalan Dang Wangi, Jalan Raja Laut, Jalan Sri Amar, Jalan Tun Razak dan Jalan Sultan Azlan Shah (kedua-dua arah).

Azmi berkata jika terdapat sebarang maklumat berkaitan jenayah, boleh disalurkan ke Hotline Polis Kuala Lumpur 03-2115 9999 atau mana-mana balai polis berdekatan.


All England: Pearly – Thinaah mara ke suku akhir

KUALA LUMPUR, 17 Mac – Beregu wanita negara Pearly Tan-M.Thinaah mara ke suku akhir Kejohanan Badminton All England 2022 selepas menewaskan pasangan Jepun, Rin Iwanaga-Kie Nakanishi hari ini (malam tadi).

Gandingan di ranking ke-15 dunia itu bermula agak goyah apabila tewas di set pertama 18-21 dalam perlawanan pusingan kedua yang berlangsung di Arena Birmingham.

Bagaimanapun, mereka bangkit menguasai set kedua dengan menang 21-19 untuk mengheret ke perlawanan penentuan sebelum menamatkan 75 minit perlawanan dengan menang set ketiga 21-16.

Di atas kertas, Pearly-Thinaah sepatutnya boleh mara ke separuh akhir memandangkan mereka akan berdepan pasangan ranking ke-64 dunia Jeong Na Eun-Kim Hye Jeong dari Korea Selatan yang menewaskan beregu Thailand Supissara Paewsampran-Puttita Supajirakul 19-21, 21-13, 21-13.

Sementara itu, nasib berbeza buat beregu lelaki profesional negara Ong Yew Sin-Teo Ee Yi apabila dikejutkan oleh pasangan Indonesia Muhammad Shohibul Fikri-Bagas Maulana.


Dewan Rakyat: Hari kedua dibuka dengan isu perundangan, ditutup dengan isu perubatan

KUALA LUMPUR 27 Julai – Isu pembatalan Ordinan Darurat dan pembelaan terhadap hak-hak doktor kontrak terus dibangkitkan Ahli Parlimen pada hari kedua Mesyuarat Khas Dewan Rakyat hari ini selain cadangan bagi penambahbaikan terhadap usaha menangani pandemik COVID-19.

Umpama gelanggang mahkamah, hampir dua jam sesi awal hari ini ‘panas’ apabila beberapa Ahli Parlimen yang majoritinya memiliki latar belakang sebagai peguam bangkit mempersoal pengumuman pembatalan ordinan darurat dalam sesi pertama semalam yang dianggap tidak jelas.

Gobind Singh Deo (PH-Puchong), yang merujuk kepada Perkara 150 (3) Perlembagaan Persekutuan, mempersoal sama ada pembatalannya mendapat perkenan Yang di-Pertuan Agong dan adakah ia mengikut prosedur seperti tertera dalam Perlembagaan Persekutuan.

Tan Sri Noh Omar (BN-Tanjong Karang) turut bangun dan memaklumkan bahawa beliau sebagai Ahli Jawatankuasa Khas Bebas Darurat 2021 juga tidak tahu-menahu mengenai pengumuman yang dibuat oleh Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan itu.

Isu sama turut dibangkitkan oleh Mohamed Hanipa Maidin (PH-Sepang) yang mempersoal kesan terhadap kes-kes yang didakwa di mahkamah manakala M.Kulasegaran (PH-Ipoh Barat), RSN Rayer (PH-Jelutong) dan Datuk Seri Anwar Ibrahim (PKR-Port Dickson) pula meminta penjelasan mengenainya diberikan serta-merta.

Timbalan Speaker Dewan Rakyat Datuk Seri Azalina Othman Said, yang mempengerusikan majlis mesyuarat itu, berkata beliau sebagai Ahli Parlimen turut merasai perkara sama.

Takiyuddin berkata penjelasan berhubung segala isu yang dibangkitkan akan dijawab Isnin ini dan Yang Dipertua Dewan Rakyat Datuk Azhar Azizan Harun, ketika mengendalikan sesi dewan selepas itu, turut bertegas dengan keputusan sama seperti yang dibuatnya, semalam.

Situasi kembali tenang ketika persidangan bersambung dengan penerangan Menteri Kesihatan Datuk Seri Dr Adham Baba mengenai pandemik COVID-19 dalam negara dari segi kaedah penularan dan jumlah kes selain tindakan yang diambil kerajaan dalam mempersiap Pusat Kuarantin dan Rawatan COVID-19 serta fasiliti di hospital.

Ahli Parlimen Tenggara itu turut memaklumkan bahawa sehingga 30 April 2021, sebanyak 278,023 jawatan tetap dan lebih 40,000 pelantikan secara kontrak diluluskan.

Suasana kembali hangat dengan perang mulut antara Ahli Parlimen pembangkang dengan Dr Adham ketika Menteri Kesihatan itu menggulung perbahasan termasuk mengenai isu penggunaan ubat Ivermectin untuk merawat pesakit COVID-19.

Jika sebelah pagi sidang dewan kecoh dengan isu perundangan dan Perlembagaan, sesi petang ditutup dengan isu perubatan antaranya mengenai rawatan untuk pesakit COVID-19, penambahan fasiliti untuk rawatan COVID-19 di hospital kerajaan dan ujian saringan besar-besaran.

Asakan demi asakan ditujukan kepada Menteri Kesihatan mengenai penggunaan Ivermectin, namun Dr Adham bertegas bahawa ia perlu melalui ujian klinikal terlebih dahulu untuk memastikan keberkesanan dan tidak mempunyai kesan sampingan.

Seramai 18 Ahli Parlimen, terdiri daripada sembilan dari pihak kerajaan, lapan pembangkang dan seorang Bebas yang mengambil bahagian dalam perbahasan itu, rata-ratanya membangkitkan isu berkaitan COVID-19.

Isu seperti hospital medan, kapasiti hospital yang semakin penuh dan kekurangan katil di Unit Rawatan Kecemasan turut disentuh Ahli Parlimen terbabit.

Ketika sesi penggulungan, Dr Adham turut memberi jaminan bahawa tiada tindakan disiplin akan diambil terhadap pegawai kesihatan yang terlibat dalam protes hartal semalam dan komitmen meminda Akta Pencen 1980 bagi membolehkan doktor kontrak diserap ke jawatan tetap dalam tempoh dua tahun.


Intai kehidupan rimba Bukit Batu Lebah

ASAHAN 17 Mac – Bayangkan betapa tenangnya berada di pekat belantara apabila tiada hingar enjin kenderaan sebaliknya hanya ditemani bunyi unggas yang seakan-akan menyanyi sepanjang pendakian.

Begitulah gambaran ekspedisi ke Taman Eko Rimba Bukit Batu Lebah selama lebih 3 jam yang nyata ‘menjentik’ sanubari untuk lebih menghargai alam ciptaan-Nya.

Pendakian bukit dengan ketinggian 208 meter sudah cukup membuatkan saya bersama beberapa kru Melaka Hari Ini tidak cukup nafas terutama di pertengahan jalan sebelum tiba ke hentian pertama, Batu Pemandangan.

Permukaan curam dan akar pohon-pohon besar melingkari lantai rimba menjadikan pendakian agak mencabar bagi kami meskipun telah banyak dibantu pemandu arah, Muhammad Izdhar Zihni, 26 di hadapan.

Selain perlu peka terhadap arahan Izdhar supaya tidak sesat, pendaki perlu bijak kerana sekiranya tersilap langkah tatkala berpaut pada dahan yang belum matang boleh menyebabkan anda tersungkur.

Persediaan mental dan fizikal sebelum melangkah masuk ke zon kehijauan ini amat penting bahkan anda dinasihatkan untuk ‘ukur baju di badan sendiri’ sebelum memilih pendakian mengikut laluan satu (208 meter), laluan dua (411 meter) atau laluan tiga (431 meter).

Perjalanan kru kami untuk sampai ke sini dianggap ‘mimpi ngeri’ selepas seorang demi seorang mengalami kepenatan melampau sehingga isi perut ketika itu terasa seperti ingin menjeluak kembali makanan yang diambil sebelum ekspedisi.

Namun, apa yang menarik perhatian adalah kewujudan lebih 70 anak tangga di setiap laluan berbukit yang membangkitkan persoalan sama ada kawasan itu pernah menjadi penempatan penduduk dahulu kala.

Ketika pendakian kami, Izdhar turut berkongsi beberapa penemuan flora di sana antaranya pokok tongkat ali, pudina hutan, mengkuang dan kayu ara yang berusia ratusan tahun.

Apabila tiba di puncak atas sana, tiada lain hanyalah rasa tenang dan terharu melihat betapa indahnya pemandangan yang terbentang luas sekali gus menghilangkan segala penat-lelah mendaki selama lebih 30 minit.

Di puncak ini, kami dapat menikmati udara nyaman sambil dihidangkan pemandangan negeri Melaka meliputi sekitar Alor Gajah dan Jasin malah turut terlihat ‘bayang’ bangunan pusat beli belah di Pulau Melaka dari puncak ini.

Menyelusuri empat gua di Bukit Batu Lebah bagi penulis adalah aktiviti ‘keramat’ yang tidak boleh dilepaskan kerana pengunjung dapat menguji tahap ketakutan berada di tempat sempit dan gelap.

Empat gua dilalui iaitu Gua Kelambu, Gua Reban, Gua Tiga Tingkat dan Gua Batu Senyum yang setiap daripadanya mempunyai cabaran berbeza.

Contohnya di Gua Kelambu, kami perlu merangkak dan merebahkan badan ke tanah dalam kegelapan sambil memikul peralatan penggambaraan untuk keluar dari gua tersebut ke gua seterusnya.

Di Gua Tiga Tingkat pula, kami perlu beraksi seperti ‘spiderman’ dengan memanjat satu persatu tangga dan batu yang ada tanpa sebarang bantuan melainkan peka dengan arahan pemandu arah jika mahu maju ke ‘checkpoint’ berikutnya.

Lebih menarik apabila perjalanan ke gua-gua tersebut turut menemukan kami dengan beberapa hidupan dan reptilia misalnya cicak tokek dan ketam hutan yang menurut Idzhar hanya memunculkan diri pada musim tertentu.

Secara peribadi, penulis berpandangan Bukit Batu Lebah atau digelar bukit ‘sandgold’ haruslah menjadi lokasi wajib pengunjung khususnya mereka yang menggemari aktiviti ekstrem.

Jangan risau, kini, kawasan tarikan ini mempunyai fasiliti dan kemudahan serba lengkap seperti chalet, tapak perkhemahan, dewan terbuka serta surau yang sesuai bagi aktiviti riadah seisi keluarga.


Digital ‘DNA’ baharu koperasi

SERI NEGERI 6 Mac – Selera pengguna yang sudah berubah, perkembangan teknologi yang amat pantas membuka peluang perniagaan baharu dalam bentuk digital yang mana semuanya berada di hujung jari.

Berkongsi vista atau pandangannya Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh berkata, dunia digital amat luas berikutan itu pelbagai bidang perniagaan baharu boleh diwujudkan dengan memanfaatkan platform media sosial serta aplikasi yang kini tersebar luar di dunia siber.

Sebagai seorang berpandangan jauh Ab Rauf berharap, proses digitalisasi yang amat pesat ini dimanfaatkan oleh orang Melaka dan diperkasakan dengan bantuan Suruhanjaya Koperasi Malaysia (SKM).

Bagi beliau koperasi adalah satu perniagaan yang diuruskan sendiri oleh masyarakat mengikut acuan mereka dan pada akhirnya pulangan, keuntungan serta faedah daripada apa diusahakan akan kembali kepada mereka.

Paling menarik perhatian beliau adalah perkhimatan penghantaran atau p-hailing yang kini amat popular bukan sahaja di negara ini sebaliknya seluruh dunia kerana selera pengguna yang lebih selesa membuat perbelian secara dalam talian membabitkan pelbagai produk daripada keperluan harian kepada barangan elektronik dan gajet.

Katanya capaian jalur lebar ketika ini yang semakin luas tidak lagi mengehadkan perkhidmatan berkenaan, berikutan itu pasar raya di hujung jari bukan sesuatu yang mustahil lagi.

“Masyarakat lebih selesa guna aplikasi untuk melakukan pembelian, tidak perlu lagi ke pasar raya kerana barang boleh dihantar ke rumah. Berikutan itu SKM perlu memainkan peranan untuk meneroka bidang perniagaan digital ini, rebutlah peluang yang terbuka.

“Apabila dilaksanakan ia akan membantu memajukan masyarakat di negeri ini dan apa yang pasti anak muda juga mendapat peluang untuk menjana pendapatan.

“Benar ini adalah bidang baharu bagi kita, tetapi jika ditubuhkan kita boleh bersaing dengan syarikat multinasional yang mendominasi bidang perniagaan ini,” katanya ketika ditemui di pejabatnya di Seri Negeri.

Koperasi di Malaysia sudah berusia 100 tahun dan sepanjang tempoh itu banyak perubahan berlaku termasuk penubuhan koperasi berasaskan pertanian yang semakin popular dan mendapat tempat dalam kalangan ‘Pak Tani’ di Negeri Melaka.

Antara nama besar koperasi memainkan peranan dalam pengeluaran makanan di Negeri Melaka adalah Koperasi Komong Jasin Berhad, mengusahakan projek tanaman jagung mutiara seluas 46 ekar di Chinchin dan ternakan ayam kampung kacuk oleh Koperasi Keluarga Haji Sharief Melaka Berhad kini berkapasiti 5 buah reban dengan 20,000 ayam.

Menyusul selepas ini adalah Pusat Pengumpulan Hasil Ladang (PPHL) di Kuala Sungai Baru yang pertama di Melaka oleh Koperasi Usahawantani Alor Gajah Melaka Berhad berfungsi mengumpul hasil petani untuk dipasarkan.

“Perniagaan industri pertanian ini asasnya sudah ada, setiap insan perlu makan. Permintaan terhadap makanan amat tinggi jadi jika diusahakan pulangannya pasti amat baik untuk koperasi.

“Selain itu antara koperasi wajar dicontohi adalah Projek Arrahnu oleh Koperasi Pegawai Kerajaan Negeri Melaka di Masjid Tanah, pembangunan ‘DC’ atau ‘distribution centre’ oleh Koperasi kakitangan Penjara Melaka Berhad di Taman Tambak Paya.

“Projek-projek berskala besar ini dikategorikan sebagai ‘New Strategic Initiatif (NSI) yang menjadi perhatian dan mendapat bimbingan sewajarnya daripada SKM Negeri Melaka bersama agensi berkaitan,” katanya.

Ab Rauf berkata dengan menyertai koperasi ahli bukan sekadar menerima dividen tahunan, sebaliknya mereka menikmati pelbagai lagi faedah termasuk pembelian barangan pada harga istimewa.

Katanya menerusi koperasi anggota juga dapat menyelesaikan masalah bersama atau ‘common needs’ seperti Koperasi Farmasi Komuniti Kelantan Berhad menawarkan pembelian ubat pada harga lebih murah kepada anggota-anggota yang merupakan pengusaha-pengusaha farmasi bumiputera di Negeri Kelantan.

Jelasnya, perkara itu mampu dilaksanakan kerana koperasi bertindak sebagai pembeli pukal terus daripada kilang dengan harga yang rendah untuk diedarkan kepada anggota.

“Ini yang saya juga mahu lihat di Negeri Melaka suatu hari nanti. Dengan model dan kaedah pembelian secara pukal melalui perkongsian modal yang saya nyatakan tadi, koperasi juga mampu menghapuskan peranan orang tengah dan kesan terhadap kenaikan harga barang dan kos sara hidup yang meruncing pada ketika ini.

“Koperasi mampu menghasilkan produk barangan asas jenama COOP membabitkan barangan kawalan seperti gula, tepung dan beras yang mana harganya lebih murah berbanding jenama ‘generic’ sedia ada di pasaran. Ekosistem koperasi itu adalah berkonsepkan ‘people produce, people consume’ yang mana rantaian perkhidmatan bermula daripada anggota sendiri dan berakhir dimana anggota juga merupakan pengguna kepada sesuatu produk tersebut.

“Selain itu, koperasi juga dapat mewujudkan peluang-peluang pekerjaan kepada masyarakat sekitar apabila keperluan kepada tenaga kerja amat diperlukan bagi menjayakan projek-projek dan aktiviti koperasi dalam sesuatu komuniti,” katanya.

Menurutnya konsep dan prinsip koperasi perkumpulan orang tertentu membentuk satu entiti perniagaan bagi masalah bersama-sama dalam kalangan mereka melalui perkumpulan modal untuk memulakan perniagaan.

“Bagi memulakan aktiviti pertanian fertigasi secara ‘greenhouse’ usahawan memerlukan modal permulaan RM100,000. Jika projek dilaksana secara koperasi 20 orang setiap usahawan hanya perlu mengeluarkan modal sebanyak RM5,000 bagi keluasan 1 ekar. Hasil keuntungan pula dibahagikan sama rata antara mereka.

“Sesungguhnya konsep berjemaah itu lebih baik dan amat dituntut dalam agama kita sendiri. Begitu juga sekiranya sesuatu projek itu dilaksanakan secara skala besar dengan kerjasama setiap agensi yang berkaitan, maka hasilnya tentulah lebih besar dan dapat meningkatkan pendapatan seterusnya meningkatkan Keluaran Dalam Negeri Kasar (KDNK).

“Perkara ini turut dilaksanakan oleh Jabatan Agama Islam menerusi Koperasi Gabungan Masjid Melaka Berhad, Jabatan Pertanian Negeri Melaka (Koperasi Usahawan Tani Alor Gajah Melaka Berhad), Jabatan Veterinar Negeri Melaka (Koperasi Komong Jasin Melaka Berhad dan Koperasi Keluarga Haji Sharief Melaka Berhad).

“Ini tidak termasuk koperasi-koperasi sekolah dengan kerjasama Jabatan Pendidikan Negeri Melaka. Kerajaan Negeri sentiasa menggalakkan penubuhan koperasi-koperasi dalam kumpulan sasar yang lain seperti masyarakat luar bandar dengan pengurniaan lot tanah kepada koperasi dengan kadar premium yang berkurangan,” katanya.

Berdasarkan kepada sambutan dan peningkatan pemahaman orang ramai mengenai koperasi Ab Rauf percaya Negeri Melaka mampu melahirkan beberapa buah lagi koperasi berkluster besar dengan projekprojek ekonomi utama yang mampu memberikan pulangan kepada anggota.

Katanya sebagai Exco yang bertanggungjawab, beliau mahu melihat koperasi- koperasi di Negeri Melaka melibatkan diri dalam aktiviti ekonomi yang bukan sahaja berskala kecil bahkan berskala sederhana dan besar.

“Sejarah 100 tahun gerakan telah membuktikan beberapa koperasi yang bermula dengan secara kecil-kecilan pada waktu itu telah berjaya menempa nama dan mencatat kejayaan sebagai penyumbang ekonomi yang signifikan.

“Saya sangat mengharapkan agar rakyat di negeri ini membuka minda dan mula memikirkan untuk memulakan apa sahaja aktiviti perniagaan secara komuniti melalui koperasi yang boleh memberi manfaat,” katanya.

Selain itu beliau turut berharap koperasi memberikan perhatian kepada perancangan pembangunan ekonomi daripada Kerajaan Negeri terutama pelaburan berskala besar sedang dirangka ketika ini.

“Jangan biarkan peluang yang ada, bersedia untuk merebut peluang yang ada. Saya mahu melihat koperasi ini berkembang seiring dengan aktiviti ekonomi di Negeri Melaka,” katanya.


Calon SPM 2020 individu hebat, duduki peperiksaan dalam pandemik COVID-19

KUALA LUMPUR 10 Jun- Perdana Menteri Tan Sri Muhyiddin Yassin menyifatkan calon Sijil Pelajaran Malaysia (SPM) 2020 yang menerima keputusan hari ini sebagai individu hebat yang menduduki peperiksaan dalam situasi negara dan dunia bergelut dengan pandemik COVID-19.

“Alhamdulillah, saya mengambil maklum bahawa keputusan SPM tahun 2020 adalah pencapaian terbaik dalam tempoh lima tahun. Anda semua diuji dengan cabaran yang getir namun berbekalkan semangat serta keazaman tinggi dengan sokongan semua pihak, cabaran itu berjaya anda harungi.

“Sudah pasti harapan tinggi diletakkan agar semua usaha itu membuahkan hasil yang memberangsangkan. Namun kepada anak-anak semua, jika keputusan yang diperoleh hari ini tidak seperti yang diharapkan, ia bukanlah penamat,” katanya.

Beliau berpesan bahawa perjalanan dan perjuangan hidup mereka baru bermula dan banyak lagi ilmu serta bidang yang belum diteroka dan juga pengalaman yang belum ditempuh.

“Jadikan keputusan yang diterima hari ini sebagai penyuntik semangat untuk anda terus berusaha bagi memastikan kehidupan serta masa depan yang terjamin,” katanya

Selain mengucapkan tahniah kepada calon SPM 2020, Muhyiddin turut berterima kasih kepada ibu bapa dan guru-guru yang berhempas-pulas berusaha bagi membantu pelajar mengharungi peperiksaan dalam masa mencabar ini.

Muhyiddin berkata ini kerana ibu bapa dan guru-guru berusaha berlipat kali ganda menerusi proses pembelajaran dan pengajaran (PdP) yang penuh mencabar dalam suasana norma baharu.


Keluarga jiwa merdeka

PANTAI KUNDOR 29 Ogos – Menyertai pertandingan Rumah Ceria Merdeka yang julung kali dianjurkan di Kampung Pantai Rombang, di sini, membuatkan ibu anak lima ini sebak dan terharu.

Katanya, menghias perkarangan rumah dengan pelbagai motif hiasan menggunakan barangan kitar semula dan Jalur Gemilang secara tidak langsung mengeratkan silaturahim mereka sekeluarga.

“Hanya dua minggu sahaja masa yang ada untuk menyiapkan hiasan rumah merdeka ini. Sepanjang tempoh dua minggu itu pelbagai kenangan yang tidak dapat dilupakan dicipta.

“Antara yang membuatkan saya terharu adalah melihat kesungguhan anak dan menantu melukis peta Malaysia, mereka sanggup bersengkang mata hingga jam 3 pagi untuk siapkan lukisan itu sehari sebelum hari penilaian.

“Kami sama-sama berfikir bagamana untuk menghias bangku, menghasilkan bunga raya daripada Jalur Gemilang dan botol air terbuang. Semuanya dilakukan oleh anak dan menantu,” katanya dengan nada sebak kepada Melaka Hari Ini.

Katanya, bukan nilai wang ringgit menjadi rebutan, namun menghias rumah agar menjadi menarik adalah semangat sebenar dalam mengenang kemerdekaan negara ke-65 tahun ini.

“Memori ini akan saya pahat dalam kenangan dan pertandingan seumpama ini wajar diangkat menjadi acara tahunan dalam usaha menyemarakkan lagi semangat kemerdekaan dalam diri dan cintakan Jalur Gemilang,” katanya.


Pertuduhan penyanyi Yasin tanam 17 pokok ganja, kekal

PETALING JAYA, 22 Jun – Mahkamah Sesyen di sini hari ini diberitahu bahawa pertuduhan menanam 17 pokok ganja di sebuah kondominium di Kota Damansara yang dihadapi penyanyi nasyid dan komposer, Muhammad Yasin Sulaiman, dikekalkan mengikut Seksyen 6B (1) (a) Akta Dadah Berbahaya 1952.

“Bagi kes ini, pertuduhan dikekalkan dan pihak kami memohon satu tarikh baharu untuk serahan dokumen kepada pihak pembelaan,” katanya semasa sebutan kes itu di hadapan Hakim Mahkamah Sesyen Jamaludin Mat.

Peguam Ariff Azami Hussien, yang mewakili Muhammad Yasin, 47, berkata pihaknya berterima kasih kepada pendakwaan kerana dapat menyiapkan laporan kimia itu dalam tempoh masa yang singkat dan memohon dua minggu untuk tarikh sebutan kes.

Pelantun lagu ‘Mimpi Laila’ itu didakwa menanam 17 pokok dalam pasu plastik berisi tanah dan daripadanya kanabis boleh diperoleh sama ada secara terus atau secara tidak langsung di kediamannya di Kondominium Casa Indah, Persiaran Surian Damansara Indah Resort Home, PJU 3 Kota Damansara di sini, pada 5.30 petang, 24 Mac lepas.

Pertuduhan dikemukakan mengikut Seksyen 6B (1) (a) Akta Dadah Berbahaya 1952 dan boleh dihukum di bawah Seksyen 6B (3) akta sama, yang memperuntukkan penjara seumur hidup dan sebat tidak kurang daripada enam sebatan, jika sabit kesalahan.

Sementara itu, Majistret Zhafran Rahim Hamzah turut menetapkan tarikh sama (6 Julai) untuk sebutan semula kes bagi pertuduhan mengedar dadah dihadapi Muhammad Yasin selepas Mohd Asnawi memaklumkan pihaknya akan melakukan siasatan lanjut mengenai laporan kimia berhubung kes itu (edar dadah) yang diperoleh semalam.

Bapa kepada dua anak itu didakwa mengedar dadah berbahaya jenis ganja anggaran berat 214 gram di lokasi, masa dan tarikh yang sama.

Pertuduhan dikemukakan mengikut Seksyen 39B(1)(a) Akta Dadah Berbahaya 1952 dan boleh dihukum di bawah Seksyen 39B(2) akta sama, yang membawa hukuman mati atau penjara seumur hidup dan jika tidak dijatuhkan hukuman mati, dijatuhkan hukuman sebatan tidak kurang daripada 15 sebatan, jika sabit kesalahan.

Sebelum masuk ke bilik mahkamah, Muhammad Yasin yang memakai baju kemeja-T berwarna hitam dan berseluar putih sempat mengucapkan ‘Assalamualaikum’ kepada pihak media dan mengucapkan takziah di atas pemergian penyanyi dan pelakon terkenal Adibah Noor Mohamed Omar serta rakan baiknya, Mujahid Abdul Wahab.

Sementara itu, seorang lagi peguam Muhammad Yasin, Mohd Yusmadi Mohd Yusoff memberitahu pemberita, anak guamnya memerlukan rawatan pakar untuk penyakit bipolar di hospital yang mempunyai rekod penyanyi itu.

“Saya difahamkan, sebelum ini Yasin sudah dibawa ke Hospital Sungai Buloh, namun ia bukan tempat yang sesuai. Lebih baik Yasin dapatkan rawatan pakar di Hospital Universiti Kebangsaan Malaysia (HUKM) dan Hospital Pantai Kuala Lumpur yang mempunyai rekod kesihatannya,” kata peguam itu.


Jangkitan COVID-19 varian Omicran XBB terkawal – Khairy

SUNGAI BULOH, 17 Nov – Gelombang jangkitan COVID-19 termasuk varian Omicron XBB di negara ini dalam keadaan terkawal, kata Menteri Kesihatan Khairy Jamaluddin.

Beliau berkata situasi tersebut hasil sokongan rakyat yang mendengar nasihat Kementerian Kesihatan (KKM), sehingga berlaku penurunan kes baharu COVID-19 termasuk varian itu kepada 13.4 peratus pada minggu lepas berbanding minggu sebelumnya.

“Saya juga bertanya kepada Timbalan Ketua Pengarah dan pakar penyakit berjangkit berkaitan kemasukan (pesakit COVID-19) ke hospital nampak sudah teratur, ia tidak lagi meningkat dan mungkin akan mula menurun.

“…dan kita dapati walaupun kadar kematian kes meningkat sedikit kepada 0.07 peratus bagi minggu perbandingan yang sama, ia masih jauh lebih rendah berbanding indicator CFR (case fatality rate) yang mana kita letakkan pada tahap tiga peratus,” katanya pada sidang media situasi semasa COVID-19 di sini hari ini.

“Jadi sila berjaga-jaga, berhati-hati dan pastikan selamat untuk anda pergi mengundi…Saya telah minta pandangan daripada semua pakar dan mereka memaklumkan gelombang baharu masih terkawal sama ada sudahpun sampai kemuncaknya atau sedang mendatar dari segi jumlah kes dan sebagainya,” katanya.

Khairy berkata KKM telah mengenal pasti 40 kes COVID-19 berkaitan sub varian XBB antara 11 hingga 17 Nov, menjadikan kes kumulatif varian tersebut kepada 60 kes.

“…tapi (walaupun) sub varian XBB memintas (berbanding Omicron BA.5), namun kita lihat ia tidak teruk dan ia memberi petanda yang baik kepada kita,” katanya.

Sementara itu, Khairy menggesa orang ramai untuk menerima suntikan vaksinasi COVID-19 kerana langkah tersebut mampu mengurangkan gejala jangkitan serta kesan sampingan sehingga menyebabkan kematian.

“Status vaksinasi insiden kematian bagi pesakit yang tidak pernah divaksinasi adalah tiga kali lebih tinggi berbanding pesakit yang mendapat dua dos vaksin dan tujuh kali lebih tinggi berbanding mendapat satu dos penggalak,” katanya.

Khairy berkata langkah pengambilan vaksin berjaya menurunkan semua indikator keterukan daripada aspek kemasukan pesakit ke hospital dan penggunaan alat bantuan pernafasan.

“Setakat ini, mereka (pesakit) yang kita bagi Paxlovid dan sebagainya di Klinik Kesihatan dan sebagainya, semua telah pulih. Ini bermakna kita mungkin benar-benar berada di penghujung fasa peralihan ke endemik,” katanya.

Mengenai vaksin boleh sedut CanSino Biologics, Khairy berkata KKM dalam proses merekrut peserta untuk percubaan yang dijangka bermula beberapa bulan akan datang.

“Kita agak teruja dengan perkara itu kerana saya fikir apabila selesai pilihan raya umum, maka menteri kesihatan baharu akan mengumumkan cadangan vaksinasi pada masa hadapan sama ada ia secara tahunan atau siapa yang patut mengambil vaksin tahunan,” katanya.


APMM rampas 750 kg daun ketum di muara Kuala Sanglang, Jerlun

ALOR SETAR 4 Ogos – Agensi Penguatkuasaan Maritim Malaysia (APMM) Zon Maritim Kuala Kedah menggagalkan cubaan menyeludup keluar kira-kira 750 kilogram (kg) daun ketum ke negara jiran di muara Kuala Sanglang, Jerlun, pagi tadi.

Pengarah Zon Maritim Kuala Kedah Noor Azreyanti Ishak berkata, terdahulu pihaknya mengesan sebuah bot fiber tanpa nombor pendaftaran ditinggalkan di kedudukan 0.2 batu nautika dari muara tersebut pada 4 pagi.

Beliau berkata curiga dengan bot tersebut pihaknya membuat pemeriksaan lanjut dan menemukan 75 bungkusan plastik hitam mengandungi daun ketum dianggarkan bernilai RM135,000.

“Daun ketum tersebut dipercayai cuba diseludup keluar ke negara jiran melalui jalan laut berikutan harga pasaran semasa daun ketum di Thailand telah mencecah lebih RM180 sekilogram berbanding harga di pasaran tempatan iaitu sekitar RM70 sahaja,” katanya dalam kenyataan di sini hari ini.

Berikutan itu, kesemua daun ketum berkenaan selain bot fiber serta enjin yang dianggarkan bernilai RM198,000 dirampas dan dibawa ke jeti Zon Maritim Kuala Kedah untuk tindakan lanjut.

Noor Azreyanti berkata kes disiasat mengikut Seksyen 30(3) Akta Racun 1952 kerana penyalahgunaan ketum termasuk mengimport, menjual, memproses dan lain-lain berkaitan bahan tersebut.

Katanya, APMM terus memperhebat operasi dan pemantauan di sempadan dan perairan negara dari semasa ke semasa bagi membendung aktiviti penyeludupan, pencerobohan dan jenayah maritim yang berlaku di perairan utara Semenanjung Malaysia.

“Walaupun telah banyak rampasan dan tangkapan dilakukan sebelum ini namun aktiviti ini dilihat terus aktif dilakukan oleh para penyeludup bagi mengambil jalan mudah untuk menjana pendapatan lumayan yang mencecah ribuan ringgit,” katanya.

Beliau berkata, Maritim Kuala Kedah mengalu-alukan aduan berhubung aktiviti jenayah atau kecemasan di laut yang boleh disalurkan melalui talian kecemasan 24 jam MERS 999 atau Pusat Operasi Maritim Malaysia Zon Maritim Kuala Kedah di talian 04-7310579.


Mahu Masjid Tanah lebih bersih – Abdul Hakim

MASJID TANAH 8 November – Calon Barisan Nasional (BN) Parlimen Masjid Tanah, Abdul Hakim Abdul Wahid, mengimpikan kawasan ini yang menjadi tumpuan ramai termasuk pelancong luar, lebih bersih dan selamat.

Abdul Hakim berkata, bagi menjadikan Masjid Tanah sebuah bandar yang sejahtera beberapa penambahbaikan perlu dibuat di lokasi seperti Pasar Kuala Sungai Baru untu keselesaan pengunjung.

“Selepas ini saya mahu Masjid Tanah dikenali sebagai sebuah kawasan tumpuan yang bersih dan kemas, jadi kebersihan itu perlu diutamankan dalam meningkatkan lagi kualiti kehidupan rakyat di sini.

“Banyak lagi luahan dan pandangan diterima daripada rakyat ketika saya turun padang berjumpa mereka, ramai inginkan pembaharuan agar Masjid Tanah tidak terus ketinggalan,” katanya ketika ditemui di Japerun Kuala Linggi, di sini, semalam.

“Perkara inilah yang perlu kita tambah baik dan mengharapkan sekiranya saya diberi peluang nanti Insya-Allah saya akan bersama dengan kepimpinan yang lain untuk melaksanakan pembaharuan dari semasa ke semasa,” katanya.


Koperasi terbaik Melaka mahu berkembang setaraf bank

AYER KEROH 1 September – Koperasi Pegawai Kerajaan Negeri Melaka komited mengembangkan perniagaan hingga bertaraf bank koperasi, sekali gus memberikan lebih banyak faedah kepada 3,500 ahlinya di seluruh negara.

Pengerusinya, Masitah Osman berkata, sebagai koperasi tertua negara yang ditubuhkan pada 1926, pihaknya sentiasa memikirkan peluang peniagaan baharu dan terkini sudah membuka sebuah kedai Ar-Rahnu sendiri.

“Jika sudah setaraf bank Rakyat atau Coop Bank, kami boleh menjalankan perkhidmatan koperasi kredit yang akan memudahkan anggota membuat pinjaman, tanpa caj tersembunyi.

“Selepas ini kami bercadang membuka sebuah lagi cawangan Ar-Rahnu selain merancang mengoperasikan hotel bajet dan syarikat perkilangan dikelolakan sendiri pihak koperasi,” katanya.

Beliau berkata, demikian ketika ditemui pada Majlis Apresiasi Hari Koperasi Negara Peringkat Negeri dan Pelancaran Melaka Co-opnity diadakan, di sini, 30 Ogos lalu.

Sementara itu Siti Azlin berkata, laman sesawang Co-opnity dilancarkan mampu memberi penekanan digital dalam kalangan penggiat koperasi di negeri ini menerusi platform yang disediakan.

Menurutnya, ia sekali gus memberi manfaat kepada 448 buah koperasi di Melaka untuk mempromosikan produk dan perkhidmatan melalui platform digital selaras Pelan Transfromasi Koperasi Malaysia 2021-2035.

“Menerusi platform ini mereka didedahkan dengan cara pemasaran produk yang betul, teknik pengurusan acara dalam pemasaran, konsultansi dan pelbagai lagi,” katanya.


43 pasar segar terkawal tawar tujuh komoditi

PUTRAJAYA 31 Mei – Tujuh komoditi ditawarkan di kesemua 43 Pasar Segar Terkawal (PST) seliaan Lembaga Pemasaran Pertanian Persekutuan (FAMA) yang beroperasi ketika pelaksanaan sekatan pergerakan penuh yang bermula esok.

FAMA dalam satu kenyataan memaklumkan komoditi itu ialah sayur-sayuran, buah-buahan, ayam, ikan dan hasil laut, daging, barangan runcit serta barangan asas tani.

“PST itu terdiri daripada 24 Pasar Tani Kekal, tiga MyFarm Outlet, 14 Pusat Operasi FAMA dan dua Agrobazaar,” menurut FAMA dalam kenyataan itu.

Pasar Tani Kekal, MyFarm Outlet dan Agrobazaar beroperasi bermula 6 pagi hingga 4 petang manakala Pusat Operasi FAMA bermula 7 pagi hingga 12 tengah hari.

FAMA memaklumkan operasi PST itu turut menawarkan pembelian secara dalam talian dengan pesanan boleh dibuat sebelum pengoperasian PST sama ada melalui platform media sosial, eWallet atau eDagang dan membuat bayaran terus secara dalam talian atau pembayaran tunai semasa serahan (COD).

“Pengguna juga boleh membuat pilihan untuk mendapatkan pesanan yang ditempah melalui kaedah pengambilan di lokasi yang ditetapkan (pick-up point), penghantaran melalui penghantar atau dropship,” menurut FAMA.


Pengawal keselamatan ditahan menyamar pegawai tentera

SEREMBAN, 1 Jun – Polis menahan seorang pengawal keselamatan kerana menyamar sebagai pegawai tentera selepas menyerbu sebuah rumah di Rumah Rakyat Sungai Layang, Rembau, dekat sini, semalam.

Ketua Polis Daerah Tampin Supt Anuwal Ab Wahab berkata lelaki berusia 27 tahun itu ditahan sepasukan anggota polis dari bahagian siasatan jenayah Ibu Pejabat Polis Daerah (IPD) Tampin pada kira-kira pukul 5.50 petang.

“Dalam serbuan itu, polis merampas baju seragam lengkap tentera dengan aksesori termasuk pistol tiruan berserta sarung dan satu beg berlogo polis mengandungi gari. Siasatan awal mendapati lelaki itu mengaku terlibat dalam kes menyamar pegawai tentera kira-kira empat tahun lepas,” katanya dalam kenyataan di sini hari ini.

Beliau berkata serbuan dibuat berikutan satu kes pada 8 Dis 2018 di Kem Batalion Kedua, Rejimen 508, Askar Wataniah, Kem Tampin, berkaitan kejadian seorang lelaki yang lengkap berpakaian seragam menyamar sebagai anggota pasukan Gerak Khas berpangkat Kolonel.

Katanya dalam kes itu suspek dikesan masuk ke kawasan kem berkenaan atas urusan ingin berjumpa dengan Kompeni Sarjan Mejar dan Penolong Pegawai Memerintah, namun apabila diminta kad identiti tentera, lelaki itu gagal menunjukkannya.


PGA rampas pelbagai barangan bernilai hampir RM17 juta di sempadan negara

BUKIT KAYU HITAM, 1 Jun – Pasukan Gerakan Am (PGA) Briged Utara merampas pelbagai barangan membabitkan nilai hampir RM17 juta menerusi tiga operasi yang dilaksanakan di kawasan sempadan negara bagi tempoh 1 Jan hingga 31 Mei lepas.

Komander Briged Utara PGA SAC Nordin Manan berkata dalam tiga operasi tersebut iaitu Op Wawasan Kedah-Perlis, Op Kontraban dan Op Bersepadu Khazanah, sebanyak 333 individu termasuk tiga kanak-kanak turut ditahan atas pelbagai kesalahan.

“Bagi tempoh itu, sebanyak 195 kes melibatkan pelbagai kesalahan antaranya di bawah Akta Racun 1952 membabitkan 93 kes, Akta Imigresen 1959/63 (39 kes), Akta Dadah Berbahaya 1952 (lapan kes) dan Akta Anti Pemerdagangan Orang dan Anti Penyeludupan Migran (ATIPSOM) 2007 (tiga kes).

“Selain itu di bawah Akta Kastam 1967 (12 kes), Akta Pemuliharaan Hidupan Liar 2010 (sembilan kes), Akta Senjatapi (Penalti Lebih Berat) 1971 (tiga kes) dan lain-lain akta (28 kes) ,” katanya dalam sidang media di sini hari ini.

Katanya, rampasan tertinggi di bawah Akta Kastam 1967 membabitkan pelbagai barangan termasuk rokok, minuman keras serta lima buah kenderaan yang keseluruhannya bernilai lebih RM8.90 juta, diikuti di bawah Akta Dadah Berbahaya 1952 membabitkan rampasan dadah bernilai RM4.77 juta.

Menurut beliau, sepanjang tempoh sama juga lebih 34 tan daun ketum serta 50 kenderaan yang digunakan untuk menyeludup keluar daun itu turut dirampas di bawah Akta Racun 1952 membabitkan nilai sebanyak RM2.02 juta.

“Turut dirampas pelbagai jenis barangan kosmetik dan makanan yang tidak memenuhi piawaian keselamatan makanan negara ini serta 19 buah kenderaan dengan nilai rampasan berjumlah lebih RM1.19 juta,” katanya.

Nordin berkata bagi tangkapan pula sebahagian besar iaitu sebanyak 251 orang ditahan di bawah Akta Imigresen 1959/63 manakala selebihnya ditahan di bawah akta berkaitan.

Menurutnya, PGA Briged Utara terus mengawal ketat sempadan negara bagi mengelak sebarang aktiviti penyeludupan serta pencerobohan yang boleh menjejaskan keselamatan negara.

“Masyarakat diminta terus menyalurkan maklumat kepada PGA di talian 04-9222152 atau mana-mana balai polis berhampiran untuk sama-sama membendung jenayah rentas sempadan dan berkaitan penyeludupan,” katanya.


Mamee sumbang 2 kontena makanan untuk mangsa gempa

AYER KEROH 24 Februari – Kerajaan Negeri menerima dua kontena makanan untuk disumbangkan kepada mangsa gempa bumi di Turkiye daripada syarikat Mamee-Double Decker (M) Sdn. Bhd.

Ketua Menteri, Datuk Seri Utama Sulaiman Md Ali berkata, sumbangan makanan segera bernilai RM318,000 itu akan disalurkan menerusi Tabung Kemanusiaan Mangsa Gempa Bumi Turkiye dan Syria dilancarkan minggu lalu.

Sulaiman berkata sumbangan itu antara bantuan terawal diterima daripada Mamee-Double Decker dan akan diagihkan secara berperingkat bermula dengan Turkiye diikuti Syria.

“Kita sudah lancarkan tabung ini pada minggu lalu dan telah menerima maklum balas daripada beberapa agensi dan individu. Bagi sumbangan dari masjid dan surau akan dikumpulkan sebelum diserah kepada agensi bertanggungjawab.

Beliau berkata demikian pada sidang media selepas penyerahan sumbangan Misi Bantuan Gempa Bumi Turkiye di Seri Bendahara, di sini, hari ini.


Ayuh bina empayar di Melaka Halal Hub

SERKAM 7 Mac – Melahirkan usahawan yang produktif, berdaya saing, dinamik dan berwibawa, khusus dalam kalangan belia antara fokus utama Melaka Halal Hub Sdn. Bhd. (MHHSB).

Sebagai orang muda Pengurus Besar MHHSB Abdul Hakim Abdul Wahid, amat mengalu-alukan usahawan dalam kalangan belia untuk menjadikan pusat pengeluaran produk halal itu sebagai tapak melebarkan sayap dalam bidang keusahawanan.

Beliau sedar ramai usahawan tempatan sebenarnya memiliki produk berkualiti yang mempunyai potensi pasaran amat luas sekiranya diberikan bimbingan dan diuruskan dengan cara betul.

“Usah lagi berniaga secara ala kadar, ayuh kembangkan perniagaan di MHHSB. Jangan cepat selesa dengan apa yang dimiliki, cabar diri untuk kembangkan perniagaan anda, datang ke MHHSB kami sedia beri bimbingan.

“Dalam perancangan Pembangunan Negeri Melaka, MHHSB berada di ‘flagship’ ke-3 iaitu Melaka Negeri Usahawan (Pembangunan Industri pertanian dan Makanan) semestinya menjadi tanggungjawab kami untuk tingkatkan lagi jumlah usahawan tempatan.

“Selain menyediakan ruang kilang, kami juga memainkan peranan untuk memudahkan lagi proses permohonan pengusaha Industri Kecil dan Sederhana (IKS) mendapatkan pensijilan Halal, pengesahan logo makanan selamat tanggungan industri (MeSTI) dan Amalan Perkilangan Baik (GMP) serta promosi di platform digital,” katanya ketika ditemui di pejabatnya di Serkam, di sini, baru-baru ini.

Abdul Hakim berkata, selain membimbing usahawan untuk berjaya pihaknya sedang mengintai beberapa perniagaan baharu seperti aktiviti menternak ketam nipah bakal dijalankan secara usaha sama dengan sebuah syarikat swasta, sekali gus meningkatkan lagi pendapatan MHHSB.

Bagi perancangan jangka panjang, beliau juga melihat ada keperluan untuk mewujudkan hab halal menyediakan kemudahan dan perkhidmatan seperti MHHSB di Melaka Tengah dan Alor Gajah.

“Jika ini berjaya direalisasikan pastinya lebih banyak produk halal boleh dihasilkan jumlah usahawan juga lebih ramai. Perlu ingat produk halal bukan setakat makanan, ia luas termasuk barangan kegunaan harian lain seperti sabun pencuci pinggan dan minyak pelincir.

“Berikutan itu saya harap lebih ramai tampil untuk bersama-sama kami membina empayar di sini, sebagai orang muda menjadi hasrat saya untuk melahirkan lebih ramai usahawan belia.

Sementara itu pengusaha produk berasaskan perapanan Muhammad Khoiri Sahat, 33, berkata, dia adalah antara usahawan muda yang mendapat manfaat hasil bimbingan dan bantuan dihulurkan oleh MHHSB.

“Pengesahan Halal dan pensijilan lain amat penting dalam meningkatkan lagi tahap keyakinan pelanggan kepada produk kita dan secara tidak langsung ia adalah sebahagian daripada promosi,” katanya.